Ramai Ibu Bapa Silap Mendidik Anak, Cuba Semak 10 Tips Ini, Terutama Yang No 5. Itu!

Menggalas tugas sebagai ibu bapa bukanlah satu perkara mudah walaupun hakikatnya ada sesetengah orang beranggapan itu merupakan satu tugas yang senang. Berbicara mengenai tanggungjawab, ibu bapa perlu memastikan anak diberikan didikan betul namun, pada zaman serba moden ini, agak sedikit sukar kerana pelbagai cabaran perlu ditempuhi.
Tak perlu jadi ibu bapa garang sering memarahi anak, cukuplah jadi ibu bapa cool yang memahami anak supaya mereka tidak tertekan. Berikut 10 cara mendidik anak anda boleh praktikkan. Hati anak gembira barulah mudah untuk ‘ditawan’.

Baca juga: Ibu Luah Rasa Pening Anak Asyik Kencing Malam, Cuba Tips Dikongsi Doktor Ini
CARA MENDIDIK ANAK KENA GUNA 10 TIPS INI, BARU ANAK GEMBIRA

1. Jangan jadi perfectionist

Anak-anak ini dah perfect. Allah dah jadikan mereka perfect seperfectnya. Cuma kita yang kurang perfect. Kita selalu marah atas kesilapan yang tak sengaja mereka buat sedangkan itu bukan kesilapan mereka, tapi sebenarnya itu kesilapan kita yang tak sabar dan tak memahami proses tumbesaran kanak-kanak.
2. Rendahkan expectation
Anak lemah membaca geram, anak lambat mengaji marah, anak tak hafal sifir baran. Macam mana nak jadi doktor kalau belajar tak pandai. Hah, ini la punca kita jadi tak cool. Expectation tinggi sangat. Cuba rendahkan, comfirm cool je. Anak tengok pun sejuk mata memandang.
3. Jangan fokus pada result

Sentiasa fokus pada usaha bukan result. Anak-anak ini serba serbi lemah, dia masih bertatih lagi. Lagi kita fokus pada result, lagi tertekan la kita jadinya. Fokus pada usaha, insyaAllah anak pun membesar dengan sihat dan kuat. Kita pun jadi kurang marah marah.
4. Berhenti shiny parenting
Shiny parenting syndrome ini adalah parenting yang jenis suka mengikut orang lain. Bila ada trend didik anak begini dia ikut cara tu, bila ada orang share tips didik anak begitu terus dia follow. Kita letih cuba cuba, anak pun letih cuba hadam bolak baliknya hati kita.
5. Berhenti comparing
Setiap anak ini unik dan istimewa dengan cara tersendiri. Buat la macam mana pun, umur sama, sekolah sama, tarikh lahir sama, jantina sama tetap besarnya anak anak tu akan jadi jauh berbeza. Comparing bukan sahaja akan buat kita makin stres malah anak pun akan jadi makin rendah keyakinan dirinya.
6. Jaga waktu tidur
Tidur ini keperluan manusia. Kurang tidur badan akan jadi lemah, terlebih tidur pula badan akan jadi lemau. Oleh itu, jaga waktu tidur yang sihat 6-8 jam sahaja sehari.

7. Selalu peluk anak
Bila peluk dan cium anak bukan sahaja terhasil hormon bonding dan hormon kasih sayang tapi pelukan tu juga ada efek self-healing dan mood booster. Susah sangat nak rasa tenang cuba periksa balik ada tak peluk anak sekurangnya 3 minit sehari?
8. Selalu buat self-care
Jarang buat self-care maka jarang la kita akan jadi baik. Selalu je rasa stres, depres, lembik dan sakit hati. Itu la masalahnya, besarkan anak anak ni 24 jam penuh dengan ujian, kalau emosi tak kuat memang senang sangat nak trigger nafsu kemarahan.
9. Banyakkan bersyukur
Self-gratitude ini rahsia orang orang yang tenang dan sabar. Bila kita banyak bersyukur, percayalah benda yang kita rasa tak puas hati tu akan berkurang dengan drastiknya.
10. Berdoa
Akhir sekali kalau dah cuba macam macam teknik dan petua tetap juga tak sabar dan tenang, berdoa la. Tak ada yang boleh beri rasa sabar melainkan Allah yang maha sabar (Al-Sabur) dan yang maha menenangkan (Al-Mu’min).
Mendidik anak ibarat mencorak warna di atas kain putih. Bagaimana corak yang kita pilih, itulah yang akan jadi.
Sumber: Facebook Mohd Fhais Salim


Walaupun Susah, Ini 7 Sebab Kita Patut Berhenti Menjerit Pada Anak

“Aiman, cepatlah kemas mainan tu! Berapa kali Mama nak cakap, Aiman dengar tak ni?!”
Tersentak si anak yang sedang khusyuk bermain sejak tadi. Kali ini, barulah nak mula bergerak dan kemas mainan, lalu bersiap untuk makan malam.

Sebagai ibu bapa, situasi ini bukanlah sesuatu yang pelik. Namun, bukan mudah menahan sabar apabila anak-anak tidak mendengar arahan dengan baik. Kadang-kadang, mereka sengaja pula buat tak dengar dan tidak mengambil serius pada apa yang kita cakapkan. Kalau tak kena masa, kita yang keletihan dan stres memang boleh ‘berderau’ darah juga dibuatnya melayankan karenah anak.
Walau apa pun, mungkin selepas ini kita boleh mengurangkan menjerit selepas membaca alasannya di bawah ini.

7 Sebab Kita Patut Berhenti Menjerit Pada Anak-anak
Sebenarnya ada banyak cara mendisiplinkan anak yang berkesan selain menjerit. Ini sebabnya kita patut cuba mengelakkan tabiat tersebut.

1. Membentuk Sikap Agresif Dan Pemarah
Menurut kajian dari Universiti Pittsburgh, menjerit ini ada kesan sampingannya terhadap sikap anak-anak jika terlampau kerap dilakukan oleh ibu bapa. Malah, ia didapati mempunyai kesan yang hampir sama dengan hukuman fizikal seperti memukul mereka.
Walaupun ibu bapa menganggap ia adalah sebagai cara mendisiplinkan anak mereka, tindakan meninggikan suara tanpa sebab menjadikan seorang anak bersikap agresif dan pemarah.
Foto Kredit: zerotothree.org
2. Anak Kurang Percaya Diri Dan Mudah Tertekan
Lebih mengejutkan, di sebalik sikap agresif dan pemarah tadi, anak-anak sebenarnya mempunyai perasaan kurang keyakinan diri dan cenderung terhadap tekanan perasaan.
Malah, perkembangan mereka mungkin akan terjejas kerana tidak berani mencuba sesuatu yang baru dan sentiasa berada dalam ketakutan.
Foto Kredit: uykusuzanneler.com
3. Anak ‘Terpaksa’ Mendengar Kata
Bayangkan seorang anak melihat ibu bapa yang 3-4 kali lebih besar daripada mereka sedang menjerit. Tentu ianya menakutkan, bukan? Dalam keadaan ini, seorang anak akan hanya menurut apa yang diarahkan oleh ibu bapa mereka pada waktu tersebut tanpa memikirkan sebab dan pengajarannya.
Ini kerana, dalam fikiran mereka, mereka hanya mahu kita berhenti menjerit secepat mungkin dan tidak sempat memproses maklumat lain dalam otak – sama ada ianya baik atau buruk dan sebagainya.
Foto Kredit: robertafish.com
4. Cara Mendisiplinkan Anak Yang Kurang Berkesan
Pertama kali kita menjerit, mungkin anak-anak akan berasa takut dan cepat-cepat bertindak. Tapi, jika itu saja yang kita lakukan setiap hari, mereka akan mudah terbiasa dengannya. Sebagai kesannya, anak-anak ini mungkin hanya akan bertindak hanya apabila kita mula menjerit dan menjadi ‘hulk’ kerana itulah ‘latihan’ mereka selama ini.
Lama-kelamaan, kita pula akan semakin stres dan menjerit lebih kuat lagi. Jadi, sampai bila ianya akan berakhir?
Foto Kredit: eumom.ie
5. Ia Menunjukkan Kelemahan Kita
Apabila ibu bapa sendiri menunjukkan bagaimana mereka tidak dapat mengawal emosi dan kelakuan mereka dengan menjerit, adakah anda patut mengharapkan anak anda dapat berbuat demikian? Sudah tentu tidak, bukan?
Oleh itu, tunjukkanlah kepada mereka cara yang sebetulnya mengawal emosi dan mereka akan belajar daripada kita. Ia mungkin mengambil masa, tetapi ia berbaloi untuk kita bersabar dan melihat hasilnya.
Foto Kredit: kleo.ru
6. Tiada Komunikasi Dua Hala
Dengan menjerit, kita mengharapkan anak anda untuk mendengar apa yang kita katakan. Tetapi, adakah kita bersedia untuk mendengar apa pula suara hati mereka?
Menjerit adalah komunikasi sehala yang tidak berkesan kerana hanya seorang saja yang dapat menyampaikan mesej. Jadi, jangan terkejut pula jika anak kita menjerit kembali dan menghamburkan kata-kata kurang sopan kerana mereka rasa tidak didengari selama ini.

7. Anak-anak Sukar Percayakan Kita
Apabila anak asyik dijerit dan ditengking, mereka akan cuba melakukan apa saja untuk menghentikannya. Malah, mereka mungkin sanggup menipu dan menyembunyikan sesuatu daripada pengetahuan kita.
Sungguhpun kadangkala perkara kecil itu bukanlah sesuatu yang serius, namun mereka tidak mahu mengambil risiko. Lama-kelamaan, anak-anak kurang berkongsi dan tidak mahu berkomunikasi dengan kita walaupun apabila sedang menghadapi masalah.
Foto Kredit: livestrong.com
Bina Hubungan Yang Sihat
Jika kita pernah menjerit sebelum ini, maafkanlah diri masing-masing dan cuba untuk menahan diri daripada melakukannya lagi. Salah satu cara terbaik adalah dengan beredar dari tempat tersebut secepat mungkin supaya anda tidak menunjukkan emosi di hadapan anak-anak.
Selepas kembali tenang, cubalah bercakap pada ‘eye level’ mereka supaya anak-anak lebih terasa dekat dan selesa untuk mendengar arahan. Perlu diingat, hubungan dan sikap ibu bapa adalah perkara asas yang penting dalam membentuk keperibadian anak-anak. Oleh itu, apa saja yang kita buat mudah untuk ditiru oleh mereka!


Jangan ‘Diam’ Bila Anak Buat Perangai. Ini 8 Tindakan Yang Disaran Pakar

“Malas betul nak bawa anak pergi beraya. Bukan apa, takut nanti dia buat perangai tiba-tiba. Dah macam-macam cara mendisiplinkan anak kita cuba. Tapi, kenapa macam tak menjadi je?”
Tak ada ibu bapa yang mahu anak mereka buat perangai, apatah lagi di tempat awam. Mungkin ada sesetengah ibu bapa yang nampak tenang, tapi dalam hati mereka hanya Tuhan yang tahu. Bukannya tak dimarah dan dinasihat, ada kalanya terlepas pandang. Atau mungkin tekniknya kurang tepat sehingga membuat anak tak ambil pusing dan tak mempedulikan langsung amaran ibu bapa dengan serius.

Apapun, sebagai ibu bapa kita tak boleh berputus asa, berpeluk tubuh, dan membiarkan anak melakukan apa yang mereka mahu tanpa kawalan. Berikut adalah 8 cara mendisiplinkan anak yang disarankan oleh pakar.
Jangan ‘Diam’ Bila Anak Buat Perangai. Ini 8 Cara Mendisiplinkan Anak Menurut Pakar
Apabila anak buat perangai dan sukar ditenteramkan, inilah 7 tindakan yang patut ibu bapa lakukan untuk mendisiplinkan anak tersebut.

1. Sentiasa Perhatikan Gerak-geri Mereka
Pertama sekali, ibu bapa mestilah kerap memerhatikan gerak-geri si anak agar sebarang ‘perangai’ dapat dielakkan dengan lebih mudah. Jika ibu bapa tidak menghalang sebarang kelakuan yang dilakukan walaupun secara sembunyi, si anak akan menganggap bahawa perbuatan itu tidak salah.

Contohnya, pastikan anak berada dalam lingkungan penglihatan kita dan jangan biarkan merayau-rayau hingga memasuki bilik tuan rumah. Bila mereka nampak sesuatu yang mereka inginkan, lebih susah untuk ibu bapa menghentikan mereka tanpa tangisan dan drama. Malah, tuan rumah juga mungkin akan rasa bersalah dan ‘terpaksa’ memberi walaupun berat hati.
Foto Kredt: scarymommy.com
2. Fokus Untuk Mendidik
Jika berlaku sebarang perkara yang tak diingini, ibu atau ayah perlulah menahan marah. Ini penting supaya kita dapat melakukan tindakan yang sewajarnya tanpa dipengaruhi oleh emosi.
Ingatkan diri bahawa ini adalah peluang untuk mendidik anak. Mereka perlu selalu diingatkan dan ada masanya mereka juga dipengaruhi emosi tertentu hingga ‘terlupa’ untuk berkelakuan baik.
Elakkan tindakan yang dipengaruhi emosi. / Foto Kredit: parenting.com
3. Asingkan Anak Dari Tempat Kejadian
Jika anak terpecahkan cawan di rumah orang, contohnya. Cepat-cepat bawa si anak ke tempat lain sementara mengarahkan suami atau ahli keluarga yang lain untuk membantu membersihkannya.
Situasi yang tegang di sekeliling anda boleh mempengaruhi emosi dan seterusnya memberi tekanan kepada ibu bapa untuk memilih cara mendisiplinkan anak yang tidak wajar seperti memukul atau mencubit. Sebaliknya, jika anak diasingkan di tempat yang terhadang atau lebih tenang, anda berdua mampu berkomunikasi secara lebih berkesan tanpa gangguan orang luar mahupun adik-beradiknya yang lain.
Foto Kredit: afamily.vn
4. Elakkan Menengking Atau Memukul
Menurut pakar psikologi, si anak perlu belajar mengetahui kesan terhadap tindak-tanduknya. Menengking atau menjerkah si anak kerana ia mungkin akan hanya memburukkan keadaan. Malah, perbuatan memukul boleh menjadikan anak lebih agresif. Dalam keadaan ini juga, anak akan berasa seolah-olah mereka sengaja dimalukan.
Dengan emosi yang sedemikian, anak-anak sukar untuk belajar bahawa perbuatan berlari di dalam rumah akan mengganggu orang, tetapi mesej yang mereka dapat adalah ‘takut’ dimarahi atau dipukul.
Foto Kredit: thetimes.co.uk
5. Wajah Yang Serius & Nada Yang Tegas
Gunakan sesedikit perkataan yang boleh, tetapi dengan nada yang tegas dan wajah yang serius. Selalunya dalam keadaan panik atau marah, kita cenderung untuk membebel atau meninggikan suara kepada anak. Tetapi sebenarnya tindakan ini kurang berkesan, apatah lagi di khalayak ramai.
Ketika diselubungi kekalutan, kuncinya adalah ‘disengage’, iaitu tidak menunjukkan sebarang emosi positif mahupun negatif; seperti yang disarankan oleh Betsy Brown Braun, seorang pakar dalam bidang kelakuan dan perkembangan kanak-kanak. Namun, pastikan adanya ‘eye contact’ dan lebih elok lagi jika anda bercakap dengan anak pada paras ‘eye level’, seperti yang dilakukan oleh Putera William dan Kate Middleton.
Hanya selepas anda berdua kembali bertenang, anda MESTI berbincang tentang perkara yang berlaku sebentar tadi.
Foto Kredit: boldsky.com
6. Didik Anak Bertanggungjawab
Bagi anak yang berusia 7 tahun ke bawah, fahamkan mereka tentang tanggungjawab dengan menggunakan bahasa yang mudah. Contohnya, “Ibu selalu pesan, kalau dalam rumah tak boleh main bola. Kan dah tumpah air minuman tadi. Nampaknya kamu belum faham lagi. Jadi, untuk 1 minggu ini ibu tak benarkan kamu bermain bola supaya kamu lebih ingat pesan ibu tadi.”
Bagi anak yang lebih besar pula, selain hukuman sedemikian, mereka sudah boleh diajarkan tentang tanggungjawab yang lebih besar seperti menggantikan semula gelas yang pecah dengan wang saku mereka.
Di samping itu, penting untuk mengajarkan anak agar meminta maaf kepada tuan rumah atau sesiapa saja yang terlibat dalam ‘kemalangan’ akibat kecuaiannya. Secara tidak langsung ia turut memahamkan anak supaya menghormati hak orang lain.
Foto Kredit: soltana.ma
7. Konsisten
Ibu bapa mestilah konsisten dan bukan sekadar menggertak anak dengan hukuman atau nada suara yang garang. Lama-kelamaan, mereka akan tahu bahawa anda hanya akan memarahi mereka sementara saja tanpa benar-benar serius terhadap kesilapan yang mereka lakukan.
Sungguhpun ibu bapa akan berasa ‘terseksa’ apabila melihat anak dihukum, percayalah ia adalah pengajaran berharga buat mereka. Yang penting, dalam memilih hukuman, pastikan ianya logik dan bukan berunsur penganiayaan mahupun kesakitan fizikal.
Foto Kredit: quotesgram.com
8. Jangan Ungkit Semula Kesilapan Mereka
Kalau boleh, selepas hukuman mereka dijalankan, jangan diungkit-ungkit lagi peristiwa tersebut supaya mereka lebih berhati-hati. Sebaliknya, ingatkanlah bagaimana mereka belajar untuk bertanggungjawab dan memperbetulkan kesilapan tersebut.
Jika peristiwa tersebut sering diungkit sebagai sesuatu yang negatif, mungkin lebih sukar bagi si anak belajar untuk memahami tentang konsep tanggungjawab dan adab dengan berkesan.

Ibu Bapa Dan Anak Perlu Bekerjasama Sebagai Satu Pasukan
Akhir sekali, ingatkan diri bahawa anda perlu bekerjasama dengan anak seperti sebuah pasukan. Tidak dinafikan lagi, ibu bapa tidak boleh sekadar berdiam diri jika anak mereka melakukan kesilapan.
Sebaliknya, kita perlu sentiasa kreatif mencari cara mendisiplinkan anak kerana setiap anak adalah unik. Bukan sekadar menghukum, tetapi anak-anak perlu diajar tentang tanggungjawab dengan teknik yang betul.


Sabar Mama, Ini 8 Cara ‘Halus’ Nasihatkan Anak Yang Susah Ditegur

“Aduh, sakitnya terpijak mainan ni. Dah berapa kali cakap suruh kemas balik lepas main. Penat kita cakap dengan dia, asyik nak kena ingatkan. Kalau marah pun, dia buat tak tahu je…”
Bila ada anak-anak yang tengah lasak dan aktif, rasa macam habis air liur kita bila asyik kena pantau mereka. Lumrah kanak-kanak memang lebih selesa ‘bebas’ dalam dunia mereka sendiri. Kita tak boleh anggap mereka berdisiplin macam orang dewasa sebab mereka masih belum faham banyak perkara. Tapi sebagai ibu bapa, kita kenalah tegur kalau anak ada buat silap.

Persoalannya macam mana nak tegur anak supaya teguran itu sampai ke dalam lubuk hati mereka? Bukan sekadar masuk telinga kanan, keluar telinga kiri. Kadang-kadang kita cakap, mereka ‘buat muka’. Ada pula yang merajuk dan terus menangis. Pening, pening..
Berikut adalah antara perkara yang perlu kita ingat dan praktikkan untuk memberi teguran yang lebih positif serta efektif kepada anak.

8 Cara ‘Halus’ Nasihatkan Anak Yang Susah Ditegur
1. Tegur Secara Sembunyi
Walaupun kita merasakan anak kita hanya seorang budak, tapi ketahuilah bahawa mereka juga sensitif. Mereka pun faham perasaan malu atau sedih apabila kita menegur mereka di depan orang lain walaupun adik-beradik sendiri.

Jadi, jagalah air muka mereka dan seeloknya cakap dengan perlahan dan cuba cari tempat tersorok untuk bercakap dengannya secara personal. Ini juga salah satu sunnah Nabi kita SAW.
Kalau pernah tengok rancangan Korea “Return of Superman” suatu masa dulu, inilah juga yang dilakukan oleh Song Il Gook bila  kembarnya bergaduh. Beliau akan bawa anaknya ke bilik berasingan dan nasihatkan anak tersebut seorang demi seorang.

2. Tanya Dan Dengar Dulu
Kebanyakan masa sewaktu kita menegur anak, kita terlalu marah dan mahu anak dengar cakap kita. Kita malu dengan orang sekeliling. Kita nak cepat siapkan kerja kita. Semuanya tentang kita dan BUKAN anak kita.
Kita lupa nak tanya pendapat mereka. Kita lupa nak dengar alasan mereka. Kita lupa yang mereka mungkin nak sampaikan sesuatu pada kita.
Dengan memberi peluang untuk berkomunikasi secara 2 hala, dah tentu anak akan rasa lebih dihargai. Secara tak langsung, mereka akan rasa lebih difahami dan akan cuba juga memahami keadaan ibu bapa.
Foto Kredit: eumom.ie
3. Fokus Kepada Kesalahan Tersebut, Bukan Ungkit Kesalahan Silam
Kata orang, bila orang perempuan bergaduh dengan suami, keluarlah segala buku sejarah tentang peristiwa pahit yang diungkit-ungkit. Samalah bila kita tengah tension dengan anak, memang ada kecenderungan untuk ingat balik semua kesilapan anak yang pernah dilakukan, lebih-lebih lagi kesilapan yang sama.
Dalam hal ini, kita kena cuba asingkan memori dengan emosi supaya apa yang kita cakap dapat memberi penyelesaian pada anak. Bila dilayan emosi, bebelan mesti takkan pernah habis. Contohnya kalau anak tengah memanjat di rumah orang, tak perlu kita ingatkan dia yang dia pernah pecahkan pasu, tumpahkan air, dan sebagainya. Bila banyak sangat informasi dalam satu masa, mungkin anak pun keliru, susah nak faham, dan akhirnya malas nak dengar. Cukuplah kita fokus dengan memberitahunya memanjat boleh menyebabkannya cedera atau merosakkan barang orang.
http://www.rolereboot.org/
4. Eye Contact
“Dari mata jatuh ke hati”, kata orang-orang tua ini bukan biasa-biasa. Kita cukup faham bahawa setiap kerlingan mata membawa seribu makna. Sebab itulah pentingnya ‘eye contact’ semasa menegur anak atau berkomunikasi dengannya.
Jangan sambil marah anak, sambil pandang laptop. Sambil membebel, sambil tengok TV. Rasanya satu lagi yang orang kita selalu buat ialah menjerit dari jauh dengan harapan anak akan mendengar dan merespon. Kita pun tahu, kalau ada orang panggil kita dari jauh, kita rasa malas nak ‘bergerak’ dan jawab kan?
Tahukah anda, mengaplikasikan ‘eye contact’ ini juga antara teknik didikan keluarga diraja tau. Cuba tengok Putera William dan Kate Middleton bercakap dengan anak mereka, mereka akan selalu membongkokkan badannya supaya mata mereka setentang dengan mata anak. Pakar psikologi pun kata, inilah posisi terbaik dan efektif kalau nak anak beri perhatian pada kita!
Foto Kredit: inspiringvideo,net
5. Tawarkan Pilihan
Masa menegur anak, mereka memang mudah ‘frust’ bila kita tak sependapat dengannya. Dalam fikiran mereka, macam banyak sangat larangan yang kita nak mereka ikut.
Jadi, apa yang kita boleh buat adalah menawarkan pilihan bagi membetulkan masalah atau kesalahan. Contohnya kalau anak susah nak buat kerja sekolah, beri mereka pilihan untuk memilih waktu yang sesuai – misalnya antara pukul 3 petang atau 5 petang. Jangan terlalu lewat.
Mulakan dengan 2 pilihan saja dalam satu masa dan pastikan pilihan itu ‘selamat’.

6. Percaya Pada Keputusan Anak
Bila kita beri pilihan pada anak, biarkan mereka berpegang pada keputusan itu. Kita sebagai ibu bapa perlu yakin dan percaya dengan integritinya.
Walaupun mereka mungkin akan berdepan dengan sedikit masalah, beri mereka ruang. Jika diminta, barulah hulurkan bantuan. Tapi, tetaplah pantau keadaan mereka. Sedikit sebanyak tindakan ini dapat mendidik mereka menjadi lebih berdikari.
http://www.foxnews.com/
7. ‘Cakap Biar Serupa Bikin’
“Kalau bergaduh nanti Abah berhenti tepi jalan.”
“Kalau tak makan sayur, tak boleh makan snek.”
Ini antara ‘ugutan’ yang selalu kita cakap pada anak. Walaupun tujuannya nak mendidik dan membuat anak patuh, kita kena berpegang pada kata-kata sebab inilah mesej yang kita akan sampaikan pada anak-anak.
Jadi kalau kata akan berhenti tepi jalan, mesti berhenti kalau bergaduh. Tak kiralah waktu tu dah lambat.
Kalau tak boleh makan snek, memang takkan dapat walaupun menangis dan meraung.
Bukannya nak ajar jadi ‘kejam’, cuma mahu anak faham bahawa kita benar-benar maksudkan setiap perkataan yang keluar dari mulut kita. Ia juga mengajar kita supaya lebih berfikir dan tak mengeluarkan kata-kata yang tak logik – sekalipun pada anak kecil.
Walaupun kedengaran remeh, tapi sebenarnya penting sangat sebab anak kecil banyak meniru perbuatan kita. Kalau kita tak buat apa yang kita cakap, anak pun akan tahu yang kita hanya nak menakutkan mereka.
http://www.sheknows.com/
8. Peluk & Puji
Akhiri setiap insiden dengan pujian dan pelukan. Ini akan memberi mesej yang positif terhadap setiap teguran yang anda berikan tadi. Ianya juga akan lebih berbekas di hati.
Pelukan akan mengingatkan mereka bahawa mereka tetap disayangi walaupun telah melakukan kesilapan. Lain kali, mereka tak takut untuk berterus-terang dan bersikap jujur terhadap kesilapan mereka sekalipun meningkat usia remaja.
Pujilah mereka kalau mereka sudah berusaha membetulkan kesilapan tadi. Sekurang-kurangnya mereka akan rasa dihargai dan termotivasi untuk menjadi lebih baik.
Foto Kredit: gorgeousgirl.com
Anak-anak Perlu Sentiasa Diingatkan
Kita mungkin tak perasan, tapi sebenarnya setiap teguran atau reaksi kita terhadap kesilapan anak akan membawa kesan besar dalam hidup mereka.
Malah, ia mungkin akan menjadi suara hati kepada anak-anak dalam menentukan tindakan yang patut diambilnya. Jadi, jangan pernah rasa jemu mengingatkan anak-anak setiap hari. Walaupun susah, percayalah ia akan memainkan peranan penting dalam membentuk personaliti dirinya kelak.


Luaskan Dunia Warna Anak Dengan 5 Cara Ini

“Azim walaupun baru setahun, dah kenal nombor 1 hingga 10. A,B,C pun laju aje. Tapi bab warna, memang payah. Semua benda dia kata warna biru. Bukan tak pernah ajar, tapi liat sikit Azim nak kenal warna lain.”
Memang seronok bila anak kecil mula nak pandai mengenal warna.

Biasanya apabila berusia 18 bulan, bayi sudah mula mengenal warna. Mereka semakin mahir dalam membezakan setiap warna apabila berusia dua hingga tiga tahun.
Anak Kurang Minat Kenal Warna?
Namun, ada ibu bapa yang mengalami kesukaran melatih anak dalam mengenali warna berbanding nombor.

Jangan putus asa. Anak kecil biasanya sukakan warna-warna terang. Perkenalkan warna asas iaitu merah, hijau, kuning dan biru.

Beri mereka ‘tangkap’ empat warna itu terlebih dahulu sebelum memperkenalkan warna-warna lain.
Foto Kredit: creativitasnadidad.com
5 Aktiviti Mengajar Anak Kenal Warna
Anda juga boleh lakukan pelbagai aktiviti mengenal warna bersama anak antaranya:
1. Kenal Warna Melalui Makanan
Foto Kredit: ciudadciencia.es
Sambil menyediakan hidangan keluarga, latih anak mengenali warna melalui bahan makanan yang digunakan.
Contohnya seperti “putihnya warna nasi ni”, “nampak segar sayur bayam hijau tu” atau “berikan ibu tomato merah tu”, secara tidak langsung anak dapat membezakan warna.
2. Kenal Warna Melalui Muzik
Muzik dan nyanyian banyak membantu dalam perkembangan minda bayi. Pasang video beranimasi yang bermain dengan warna dan ajak anak nyanyi bersama.
Banyak video berasaskan warna yang boleh didapati secara mudah melalui laman Youtube, tak kiralah dalam Bahasa Malaysia atau Bahasa Inggeris.
Secara tak langsung membantu anak mengenali warna.
3. Bandingkan Objek Sama Yang Berlainan Warna
Foto Kredit: livestrong.com
Untuk buat perbezaan warna, gunakan dua objek yang sama dengan warna berlainan.
Jadi anak akan dapat membezakan warna dengan mudah.
4. Main Permainan Yang Berwarna-warni
Ajak anak main permainan yang banyak gunakan warna seperti blok binaan, ‘puzzle’ dan sebagainya.
Ia bukan sahaja dapat merangsang minda anak, malah ternyata ianya dapat membantu menjadikan anak-anak lebih aktif dan seronok.
Dengan ini anak akan mudah belajar mengenai warna.
Foto Kredit: pregnancysquare.com

5. Guna Buku Mewarna
Beli buku mewarna dan ajak anak untuk mewarna sama.
Anda boleh guna pensel warna atau krayon dan ajar anak kenal warna melaluinya.
Foto Kredit: clallamcountyymca.org
Banyak Lagi Aktiviti Kenal Warna Boleh Dilakukan Mengikut Kreativiti
Pembelajaran warna tidak terhad di dalam rumah sahaja.
Malah setiap kali anda keluar atau berada di pasar raya, tunjukkan warna-warna pada objek sekeliling.
Dengan itu, dunia warna anak bertambah luas dan semakin seronok mereka mempelajarinya.


TV Al Hijrah Bakal Siar Kelas KAFA, Ini Jadual Untuk Anak Belajar Fardhu Ain Di Rumah

Apabila sesi persekolahan bagi tahun 2021 bagi kebanyakan murid telah ditangguh ekoran penularan meningkat Covid-19, ini juga termasuk pengangguhan kelas agama dan fardhu ain seperti KAFA. Ramai juga dalam kalangan ibu bapa yang risau dengan pembelajaran akademik Islam dalam kalangan anak-anak. Bukan tidak boleh diajar di rumah, namun pembelajaran yang lebih teliti dan tepat berlaku di kelas KAFA tersebut.
Terbaharu, bagi memudahkan ibu bapa dan anak-anak, satu slot Kelas Al-Quran dan Fardu Ain (KAFA) bakal disiarkan setiap hari di TV AlHijrah bagi menjamin pendidikan agama dalam kalangan pelajar terutama di peringkat sekolah rendah.

KELAS KAFA DI TV ALHIJRAH

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata pihaknya mengambil maklum tentang kerisauan ibu bapa berkenaan kelas KAFA anak-anak mereka.

“Pendidikan keagamaan dan nilai murni kepada anak-anak sentiasa menjadi keutamaan kami.TV AlHijrah di zaman saya adalah TV pendidikan, tarbiah, hiburan Islami dan ilmiah untuk seisi keluarga,” katanya menerusi ciapan di laman Twitter @drzul_albakri.

Tambahnya rancangan pendidikan agama itu akan dilaksanakan agensi di bawah kementeriannya melalui kerjasama Jabatan Kemajuan Islam Malaysia (JAKIM), Jabatan Agama Wilayah Persekutuan (JAWI) serta TV AlHijrah.
Makluman lebih lanjut berhubung slot pendidikan itu katanya akan dimaklumkan dalam masa terdekat.
Cari Usaha Penyelesaian & Waktu Siaran Kelas KAFA

Bukan itu sahaja, melalui perkongsian FB saudara NH Manzek atau Namanzee Harris yang merupakan Ketua Pegawai Eksekutif TV Al Hijrah, permasalahan kelas online bagi murid dan pelajar sekolah terutama kepada keluarga yang mempunyai capaian online yang terhad (B40) juga berlaku. Kekeliruan pengurusan group online whatsapp/telegram ibu bapa yang mempunyai lebih daripada seorang anak bersekolah juga menjadi faktor sesi pembelajaran secara online ini agak mencabar.
TVAH akan melaksanakan kelas Kafa yang mana murid dan pelajar boleh tonton setiap hari selama setengah jam dan ulangan hari sama bagi subjek tersebut di saluran 114 TVAlHijrah di semua platform Myfreeview, Astro, Astro Njoi, Unifi TV, Sirius TV, dan juga penstriman di FB TVAlhijrah.
Dr.Maszlee juga berkongsikan di laman Facebook beliau, dimana mengalu-alukan perkongsian video pembelajaran dari guru-guru KAFA supaya dapat dikongsikan di stesen tv tersebut. Ini bagi memudahkan guru-guru berkongsi dan anak-anak mendapatkan bahan pembelajaran yang betul.

Kelas KAFA TV ALHIJRAH
Siaran : Isnin- Ahad 430pm- ulangan hari sama 630pm
1.Isnin – Akidah Ibadah
2.Selasa – Sirah
3.Rabu – Jawi dan Khat
4. Khamis – Adab
5.Jumaat- Lughatul Quran
6.Sabtu – Penghayatan Cara Hidup Islam
7.Ahad- Amali Solat & Bidang Quran
*Semoga bermanfaat dan sama-sama kita tunggu di depan tv dengan anak-anak ya!
Sumber: TV AL Hijrah, Dr. Maszlee Malik, NH Manzek


7 Cara Mengambil Hati Kakak Ipar

“Dear Diari,
Seronoknya dapat mak mertua dan ayah mertua yang sayangkan saya tapi kenapa ya kakak-kakak ipar, kak Ros dan Kak Min tak sukakan saya? Beza sangat dengan abang-abang ipar yang sporting sangat!

Macam mana ya nak ambil hati kakak-kakak ipar ni? Adakah saya patut telefon dan bertanya khabar mereka sekerap mungkin?”

Kakak ipar selalu bermasalah?
Memang bukan mudah mengambil hati keluarga mertua. Meskipun terikat kerana perkahwinan, hakikatnya anda adalah “orang luar” dalam keluarga. Bukan mudah bagi mereka untuk menerima orang baru lebih-lebih jika anda menantu sulung.

Seboleh mungkin elak membiarkan gap antara ipar berterusan kerana mereka kini adalah kakak/adik/abang baru anda.
Yang paling susah sekali ialah mengambil hati kakak ipar. Silap sedikit dia akan report pada mak mentua. Betul tak?
Jadi, apa yang boleh dilakukan untuk menarik dan mengambil hati ipar duai anda?
1. Kenalpasti hobi atau minat ipar
Dengan mengetahui hobi ipar, setiap kali anda berjumpa mereka, anda dapat berkongsi topik tentang hobi tersebut dengan mereka. Lagi-lagi kalau kebetulan punya minat yang sama, memang leka berbual.
2. Cuba luangkan masa bersama
Sesekali dating dengan ipar. Bawa ke tempat yang disukainya atau dan luangkan masa melakukan aktiviti kegemarannya bersama-sama.
3. Alu-alukan kehadirannya
Setiap kali bila ada perjumpaan keluarga di rumah anda, alu-alukan kehadiran ipar-duai agar mereka tidak rasa kekok malah selesa bertandang ke rumah. Layan dan ajak mereka berbual. Jangan pula anda duduk terperap dalam bilik!
4. Anggap seperti adik-beradik sendiri
Bagaimana anda melayan adik-beradik anda dengan mesra, begitu jugalah anda perlu melayan ipar-duai.
5. Jadi teman
Jika ipar lebih muda dari anda, bersedialah untuk jadi tempat mereka mengadu.
6. Ambil berat
Setiap kali tiba hari lahir dan ulang tahun perkahwinan atau perayaan, jangan buat acuh tak acuh. Anda boleh wish sebagai tanda ingatan dan memberi hadiah.
7. Sering berkomunikasi
Kadang-kadang penampilan ipar yang lebih ‘senior’ nampak garang dan tegas. Tapi jangan jadikan ia sebagai penghalang untuk anda terus berbual-bual dan mengenali ipar dengan lebih rapat.
Ingatlah,
Foto Kredit: cbc.ca
Air dicincang takkan putus. Begitulah hubungan ipar-duai kerana mereka juga keluarga kita. Meskipun berbeza pandangan dan latar belakang, tapi ingatlah semasa susah senang, sakit dan gembira, merekalah juga yang akan kita cari.
Bagi sesiapa yang belum kahwin, sambil-sambil belajar cara mengambil hati ipar, belajar sekali cara berjumpa bakal mertua!


7 Cara Mengatasi Anak Mengamuk, Hadapi Tantrum Kanak-kanak

Mengatasi Anak Mengamuk
Mengatasi anak mengamuk bukan perkara mudah. Tajuk kali ini adalah bagaimana kita mengawal anak yang mengamuk. Senang cerita, cara hadapi masalah bila anak ‘throw a tantrum’.
Tindakan serta cara kita mengendalikan anak sangat penting dalam pembentukannya. Temper tantrum atau sindrom mengamuk sering berlaku di kalangan kanak-kanak kerana ini juga salah satu cara mereka berkomunikasi.

Anak-anak sebesar ini masih rendah tatabahasa dan bilangan perkataan yang diketahuinya. Cara mudah dan cepat untuk dia memberitahu sesuatu adalah dengan menangis dan mengamuk.
Bukan mudah mengendalikan anak yang mengamuk jika kita tidak tahu cara yang paling baik bagi menanganinya. Ramai juga di kalangan ibubapa yang mengambil jalan mudah dengan memukul, menjerit dan memarahi anak dengan harapan anak akan berhenti mengamuk. Namun cara begitu lebih banyak memberikan impak negatif kepada anak-anak.

Hanya ibu bapa yang mengetahui bila anak akan mengamuk. Kenali tanda-tandanya dan anda akan lebih bersedia jika anak anda mula mengamuk. Ada beberapa cara yang boleh kita lakukan jika anak mengamuk.

Antaranya:
1. Bertenang
Jika anak mula mengamuk, ibu bapa atau orang yang berada berdekatan dengannya perlu menunjukkan sikap bertenang. Jangan mudah melenting dan marah. Kalau kita marah, lagi kuat dia menangis. Lagi teruk mengamuk dia.
Cuba buat muka relax sahaja. Tentu anak yang mengamuk akan kata dalam hati, “Eh, takkan mak aku tak marah pulak ni”. Ini namanya reverse psychology.
2. Cuba pujuk
Usaha dahulu memujuk dengan cara yang baik. Pegang atau dukung dengan lembut dan mesra. Itu petanda anda sedia untuk bekerjasama dan mendengar segala masalah yang sedang anak hadapi.
Korek rahsia, kenapa dia marah. Anak suka bila ada orang beri perhatian. Jika dia mengamuk, itu tandanya mahukan perhatian!
3. Alihkan fokus anak
Andaikan kita pergi ke hypermarket untuk berbelanja, contohnya Giant atau Tesco. Anak pula sudah tunjuk tanda-tanda yang dia mahukan sesuatu.  Kadang-kadang, benda yang dia minta itu mengarut.
Dan lagi, jika kita tidak dapat memenuhi hajatnya itu dan akan mencetuskan kemarahannya.
Apa perlu buat? Cepat-cepat alihkan perhatiannya. Fokuskan pada perkara yang lain. Pujuk akan ambil masa. Bawa dia ke bahagian yang lain. Jangan pula alihkan fokus dengan berikan telefon pintar kita.
4. Sistem ganjaran (reward system)
Jika anak mula mengamuk, berikan dia pilihan, samada dia mahu bersikap baik dan tidak dimarahi anda. Katakan kepadanya jika dia bersikap baik, anda akan menjanjikan sesuatu seperti menonton televisyen atau membaca bersama.
Kalau dia betul-betul inginkan benda yang sudah lama diidamkan, tentu sekali dia akan ikut kata kita.
5. Biarkan sahaja!
Kes ini selalu terjadi bila anak nampak lollipop. Dia berkeras mahukan gula-gula. Jika pujukan tidak menjadi dan anak kita terus menghentakkan kaki atau berguling di atas lantai, biarkan dia.
Namun pastikan keadaan sekelilingnya selamat dari barang-barang yang membahayakan. Bila anak penat, dia akan berhenti. Ibu-bapa perlu pantau juga semasa anak berguling!
6. Nasihat
Anak yang mengamuk tidak akan mengamuk sepanjang hari. Dia pasti penat juga akhirnya. Pada waktu begini, kita belailah dia dan katakan kepadanya bahawa apa yang dia lakukan sebentar tadi adalah salah dan dia akan lebih disayangi jika dia bersikap baik dan mendengar kata.
7. Bersifat tegas
Sesekali kita kena bertegas dengan anak. Jika dia mengamuk, katakan bahawa kita akan potong waktu bermainnya. Biar dia belajar bagaimana perasaan marah dan kecewa. Terangkan dengan jelas mengapa tindakan itu anda ambil.
Kesimpulan
Bolehkah anak kecil memahami apa yang dikatakan oleh kita?
Sudah tentu! Walaupun mereka kecil, mereka tahu ketika mana ibu bapanya marah, sayang, gembira, benci mahupun kecewa. Selalulah berkomunikasi dengan anak dan berbual dengan mereka tentang apa yang mereka dan anda suka. Nasihat yang berpanjangan akan mengurangkan temper tantrumnya.
Selamat mencuba!


10 Ayat Magik Ini Akan Buat Anak Anda Bertenang & Berhenti Menangis

“Pening kepala tengok anak suka menangis ni. Kita penat-penat balik kerja, dia pula nak buat perangai. Cakap elok-elok dia buat tak peduli, karang aku menjerit lagi teruk jadinya.”
Ada masanya kesabaran ibu bapa juga ada hadnya, apatah lagi anak kecil yang belum pandai mengawal emosi. Kadangkala, anak kecil bukannya sengaja mahu menangis dan menjerit-jerit. Tetapi, mereka tidak mampu mengawal emosi yang sedang bergelora. Pada kebanyakan masa, mereka sendiri tidak pasti dengan apa yang mereka rasakan.

Menurut ahli paediatrik, emosi anak kecil semasa bayi adalah mudah. Mereka gembira, marah, atau sedih. Namun, setelah anak semakin meningkat usia ‘toddler’ iaitu sekitar 2-4 tahun, pelbagai emosi sudah mula dirasai buat pertama kalinya. Contohnya seperti perasaan bangga, bersalah, malu, geram, kecewa, gagal, dan sebagainya. Ternyata, ia sebenarnya lebih kompleks daripada apa yang anda fikirkan!
Foto Kredit: special-ism.com

10 Ayat Magik Yang Boleh Buat Anak Anda Bertenang
Berikut adalah 10 ayat yang perlu diperbetulkan untuk menenangkan anak suka menangis atau yang sedang marah.

1. Jangan cakap: “Ssshhh. Diam!”
Cuba ini: “Mama ada kat sini. Mama kan sayang kamu. Tak payah susah hati lagi ya.”
Tahukah anda, semasa anak-anak ‘buat perangai’ atau mengamuk, tubuh badan mereka mengalami respon stres di mana mereka berasa kurang selamat atas sebab-sebab yang mereka sendiri kurang pasti.
Dengan memberitahu anak bahawa mereka disayangi dan selamat di samping anda, ia tentu akan dapat membantu mereka untuk mengatasi emosi tersebut dengan baik.
2. Jangan cakap: “Kenapa kamu ni asyik nak mengamuk tak tentu pasal?”
Cuba ini: “Jom kita cuba kira 1 sampai 10 sama-sama. Lepas itu kamu boleh beritahu Papa apa yang berlaku.”
Mungkin anda pernah dengar bahawa ini merupakan sebuah teknik mengawal emosi yang telah dipraktikkan sejak bertahun-tahun lamanya. Menurut ahli psikiatrik melalui WebMD, 2 elemen utama yang membantu anak suka menangis dan mengamuk untuk mengawal emosi adalah – menangguhkan masa dan mengalihkan perhatian.
Dengan cara ini juga, ‘tenaga’ seseorang yang terkumpul akan terlepas secara perlahan-lahan.
Foto Kredit: momjunction.com
3. Jangan cakap: “Janganlah buat macam ni depan orang ramai. Memalukan!”
Cuba ini: “Mari kita cuba cari tempat yang lebih tenang.”

Ingat. Yang sedang dilanda emosi adalah anak, bukannya kita. Jadi, betulkan fokus kita untuk membantu mereka.
Maka, tak sepatutnya kita melibatkan emosi kita dalam hal ini. Apatah lagi menambah lagi ‘rasa bersalah’ anak dengan memarahi mereka di hadapan orang ramai. Silap hari bulan, makin teruk mereka meraung.
4. Jangan cakap: “Kenapa pukul Adik tu, dia kan kecil lagi!”
Cuba ini: “Kamu boleh menangis atau marah, tapi Mama tak boleh biarkan kamu cederakan sesiapa ya.”
Mesej yang anda cuba sampaikan adalah mereka boleh menunjukkan emosi, tetapi mesti mengawal tindakan.
Ini akan membantu mereka untuk meluahkan perasaan, tetapi pada masa yang sama mengawal tindak-tanduk yang dilakukan.
Foto Kredit: faithfulchoices.com
5. Jangan cakap: “Kenapa baling mainan? Kutip balik!”
Cuba ini: “Kalau Adik baling mainan, Mama rasa Adik tak suka bermain dengannya lagi. Betulkah begitu?”
Melalui teknik ini, anda bukan saja cuba memulakan perbualan dengan anak, tetapi anda juga cuba memberitahu apa yang anda rasakan.
Perbualan seperti ini akan memberi peluang kepada anak untuk meluahkan pendapat mereka dan memberitahu apa yang sebenarnya membuatkan mereka tidak puas hati.
6. Jangan cakap: “Kamu kan dah besar, janganlah menangis lagi!”
Cuba ini: “Mama dan Papa pun kadang-kadang rasa sedih dan marah. Sabar ya, sekejap lagi kamu akan OK.”
Memberitahu anak bahawa mereka perlu menyembunyikan perasaan mereka apabila mereka semakin besar adalah salah. Padahal, semakin seseorang dewasa, semakin besar masalah yang mereka akan hadapi.
Dengan memberitahu mereka bahawa anda juga kadangkala berperasaan seperti mereka, sedikit sebanyak menunjukkan bahawa anda sedang cuba memahami perasaan mereka. Ia juga membantu anak untuk berasa selesa dengan diri sendiri.
Foto Kredit: parenting.com
7. Jangan cakap: “Kalau kamu tak berhenti menangis, Papa tak nak bawa kamu keluar jalan-jalan petang ini.”
Cuba ini: “Tak perlulah bersedih lagi, kita kan nak keluar jalan-jalan petang ini.”
Kesilapan yang kita biasa lakukan adalah mengugut anak dengan sesuatu perkara yang mereka suka. Menurut laman web Psychology Today, walaupun pada awalnya nampak berkesan, tetapi sebenarnya anak anda lebih bijak daripada apa yang anda sangkakan.
Bukan itu saja, jika kita tidak konsisten terhadap apa yang kita ugutkan, mungkin anak akan cepat melabel kita sebagai ‘penipu’ dan ibu bapa mungkin terpaksa memikirkan muslihat lain untuk mengugut mereka. Dalam jangka masa panjang, hubungan dan keakraban boleh terjejas kerana anak-anak sukar mempercayai ibu bapa lagi.
8. Jangan cakap: “Sudah! Pergi mandi sekarang!”
Cuba ini: “Kamu nak bawa Elmo atau Bear untuk mandi bersama?”
Dalam kebanyakan masa, anak suka menangis sebagai salah satu tanda protes dan cara mereka mahu mengawal situasi tersebut.
Dengan memberi pilihan, anda membantu anak untuk mengalirkan tenaga tersebut dan sekaligus memberi mereka peluang untuk ‘mengawal’ satu-satu keadaan.
Foto Kredit: romper.com
9. Jangan cakap: “Mama takkan layan kamu sampailah kamu berhenti menangis.”
Cuba ini: “Mama akan duduk di sini sampailah kamu bersedia untuk peluk Mama.”
Semasa anak kecil sedang memberontak, penting untuk kita memberi mesej kepada anak bahawa kita akan sentiasa ada dengan mereka walau apa pun yang terjadi kerana perasaan mereka sebenarnya sedang goyah.
Kita boleh beri mereka ruang sebentar untuk bersendiri, tapi jangan terus ‘memulaukan’ mereka. Ini kerana, emosi mereka mungkin akan berasa lebih terganggu kerana mereka masih belum dapat berfikir tentang sebab-akibat secara matang.
10. Jangan cakap: “Kamu ni memang keras kepala, menangislah puas-puas!”
Cuba ini: “Nampaknya hari ini serba tak kena bagi kamu. Penat ya? Apa kata kita cuba tarik nafas sama-sama.”
Sebolehnya, jangan melabelkan anak sebagai malas, degil, atau apa saja perlakuan negatif. Sebaliknya, tekankan pada emosi mereka dan cuba bantu mereka mengatasinya dengan lebih tenang.
Kalau kita rasa dah tak boleh sabar dengan mereka lagi, cuba berhenti daripada bercakap kerana kita mungkin akan mengeluarkan kata-kata yang tidak sepatutnya. Oleh itu, menarik nafas sedalam-dalamnya dapat membantu anda berdua untuk berasa lebih tenang.
Foto Kredit: undepress.net
Anak Akan Mencontohi Perbuatan Kita
Percayalah bahawa anak suka menangis itu bukanlah semata-mata mahu ‘membuat perangai’ atau menyusahkan anda. Tetapi, mereka sebenarnya sedang cuba untuk belajar mengenal pelbagai jenis perasaan dan menanganinya.
Oleh itu, kitalah yang menjadi contoh terdekat kepada mereka. Selagi kita tak mampu mengawal emosi, tentu sukar untuk anak-anak turut berbuat demikian, bukan?


7 Cara Mengatasi Anak Suka Menggigit. Jangan Sampai Berdarah!

Cara Mengatasi Anak Suka Menggigit
Anda tentu terkejut jika suatu hari anda mendapat tahu daripada guru atau pengasuh anak anda yang dia telah menggigit kawannya di taska atau sekolahnya. Anak anda menggigit jika dia tidak dapat mengawal keadaan kerana rasa takut, marah atau kecewa.
Ada juga anak yang sedang mengalami perubahan akibat mendapat adik baru di dalam keluarga atau berpindah rumah. Dalam keadaan yang lain, apabila merasa terlalu gembira atau ingin menyatakan rasa sayang, anak akan menggigit. Apa yang perlu anda lakukan jika anak anda menggigit?

1. Jarakkan anak dengan kawan-kawan lain
Pastikan Selamat. Ibu bapa atau pengasuh mesti memastikan anak dan kawannya yang ada potensi untuk digigit, dipisahkan atau dijarakkan daripada mudah digigit. Sebagai ibu bapa dan pengasuh anda mestilah tahu waktu dan keadaan bila kejadian ini bakal berlaku. Anda perlu tahu menjangka apa yang akan berlaku.

2. Nasihat dengan tegas
Awasi selalu. Petanda seperti menghentak-hentak kaki, menangis, menjerit biasanya akan mengakibatkan kejadian menggigit. Awasi anak anda dan hentikan perlakuannya sebelum dia menggigit. Peluk dia berdekatan anda dengan meletakkan wajahnya ke bahu atau dada atau meletakkan tangan anda ke mulutnya dengan lembut tetapi tegas dan katakan kepadanya,  “Menggigit menyakitkan” atau “Adik tak boleh sakiti kawan”.

3. Bertenang
Jangan Menyalahkan atau menghukum anak serta merta. Anda mungkin akan merasa marah dengan tindakan anak anda yang menggigit orang lain. Hukuman yang keras akan hanya membuatkan anak akan lebih memberontak dan melakukannya lagi.

4. Berikan perhatian
Anak yang menggigit dan digigit memerlukan perhatian. Selain daripada bantuan seperti memeriksa luka yang mungkin ada pada anak yang digigit dan menenangkannya, anda jangan lupa kepada anak yang menggigit. Tunjukkan rasa prihatin anda padanya dan ingin tahu apa yang membuatkannya marah dan kecewa. Mereka masih kecil untuk dihukum dan dimarahi.

5. Jangan gigit anak anda balik
Ada ibu bapa yang menggigit anak mereka dengan harapan anak mereka akan tahu bagaimana rasanya apabila digigit. Ini adalah tindakan yang salah kerana ia akan menyebabkan anak anda akan melakukannya semula. Bergurau dengan menggigit anak anda juga adalah sesuatu yang perlu dielakkan.

6. Galakan anak anda untuk dia mencari anda jika dia sedih dan kecewa
Anda mungkin tidak ada bersamanya jika dia sedang melalui saat sukar seperti kecewa dan marah ketika barang mainannya dirampas atau diusik oleh orang lain. Katakannya padanya jika dia rasa marah dan kecewa, minta pertolongan orang lain seperti ibu bapa atau pengasuh. Apabila anak datang mengadu tentang perasaannya, berikanlah perhatian kepadanya.

7. Selami perasaan anak
Bercerita tentang apa yang berlaku. Apabila keadaan tenang, bertanyalah kepada anak anda tentang perasaannya dan apa yang patut dia lakukan. Lakukan sedikit contoh lakonan seperti anda merampas mainan daripadanya dan katakan padanya jika ini berlaku beritahu kepada anda atau pengasuh. Ramai anak yang menggigit tetapi tidak akan melakukannya lagi jika kita tahu bagaimana untuk mengendalikannya
Belajar tenang dan positif. Kalau anak tidak makan sama, cuba cara disiplin anak tanpa memukul anak. Semoga bermanfaat!


Bagaimana Cara Mengatasi Anak Takut Ke Sekolah? Cuba 10 Tips Ini.

Cara Mengatasi Anak Takut Ke Sekolah
Tidak lama lagi, musim persekolahan bakal bermula.Alam tadika tidak sama dengan alam sekolah. Ia lebih mencabar dan anak bakal terdedah dengan persekitaran yang lebih besar.
Mungkin sekarang ibubapa sedang sibuk membuat pendaftaran dan persediaan memasukkan anak-anak ke sekolah yang terpilih. Bagi anak-anak yang baru pertama kali bersekolah, ini adalah pengalaman yang mungkin sangat mengujakan atau mungkin juga menakutkan.

Adakah ini normal?
Pertama kali ke sekolah, anak menangis, memeluk erat ayah atau ibu dan tidak mahu lepas. Adakah ini normal?

Sudah tentu ia adalah normal. Dalam rutin biasa mereka, mungkin mereka hanya di kelilingi ibu ayah, pembantu rumah, adik beradik, atau datuk dan nenek. Tiba-tiba pada suatu hari dia ditinggalkan di sebuah tempat yang sangat asing baginya. Tentu dia merasa sangat takut. Takut jika ibu dan ayahnya tidak kembali mengambilnya dan takut jika tidak dapat pulang ke rumah.

Bagaimana mengatasi anak takut masuk sekolah?
Ini ada 10 cara mudah untuk menghadapi dan menangani masalah ini.
1. Dedahkan anak dari awal tentang sekolah barunya.
Ambil masa, bawa anak naik kereta. Jalan-jalan sambil tunjukkan bakal sekolah yang dia akan pergi. Penting jika anak bakal masuk Darjah 1. Jika ada abang atau akak yang bersekolah di sekolah yang sama, ini tentu lebih mudah.

2. Beli barang-barang sekolah bersama
Ini penting agar dia merasai keterujaan untuk pergi ke sekolah. Biar dia sendiri yang pilih beg sekolah kegemaran. Frozen, Ben 10, Barbie atau apa-apa kartun kegemaran, turutkan sahaja!

3. Selalu bercerita dengan anak
Bercerita tentang apa yang boleh dilakukan di sekolah. Terutama keseronokan belajar dalam bilik darjah, tentang buku, tentang guru dan tentang kawan-kawan. Ceritakan pengalaman ibu semasa di sekolah waktu dahulu.

4. Berikan jaminan
Selalu berikan anak jaminan bahawa di sekolah adalah selamat dan katakana kepadanya bahawa kita akan kembali mengambilnya

5. Letak barang kesayangan
Jika anak masih takut, letakkan sesuatu seperti barang anda di dalam beg sekolahnya. Contoh barang adalah seperti selendang ibu. Katakan kepada anak, jika dia rindu, pegang selendang tersebut. Jangan letak bantal busuk pula!

6. Usah ambil lambat
Sekali berjanji, mesti ditepati. Jangan ambil anak lambat selepas waktu sekolah. Jika kita memungkirinya, anak mungkin sukar untuk mengatasi masalah ketakutannya. Bila sudah mula menangis, anak akan jadi fobia.
Walaupun anak naik bas atau van sekolah, datang juga tunjuk muka.

7. Teman anak waktu rehat
Minggu pertama, anak jadi takut. Mahu beli barang di kantin juga tidak tahu. Ajar anak beli makanan di kantin. Temankan dia agar lebih yakin. Jangan berputus asa. Pujuk anak dan hilangkan ketakutannya.
Masa inilah pentingnya ajak anak kira duit!

8. Ajar anak pergi tandas
Ini antara kebimbangan besar ibu-bapa. Takut anak terkencing atau terberak dalam kelas!
Ini bakal memalukan anak. Tunjukkan anak tandas pada hari pertama. Terus berbincang dengan guru kelas tentang tindakan dan perkembangan anak di sekolah pada minggu pertama.
Ambil nombor telefon guru kelas jika ada.

9. Kenal-kenal dengan kawan tadika
Jika ada kawan yang berjiran, itu juga lebih bagus. Bila mereka berkawan-kawan, anak akan lupa tentang ketakutan diri sendiri. Pergi kantin sama-sama, pergi Pendidikan Jasmani sama-sama. Elakkan anak bersendirian.

10. Bekalkan duit secukupnya
Kalau ada masa untuk masak dan beri anak bawa bekal, itu yang terbaik. Jika ibu-bapa sibuk, berikan duit sahaja untuk mereka belanja di kanti. Namun, jangan sampai banyak sangat. Takut kena ‘pau’ dari pelajar lebih senior. Wang belanja dalam lingkungan RM3-5 adalah yang paling ideal.
Ingat, ibu dan bapa mesti positif dan kuat! – Anak mendapat kekuatan daripada ibu bapa mereka yang juga kuat. Banyak-banyak berdoa pada Allah agar dipermudahkan segalanya.
Semoga ada manfaatnya!


11 Cara Mengatasi Hidung Tersumbat, Yang Buat Kita Susah Bernafas

“Demam dah kebah, batuk pun dah kurang tapi tak hilang-hilang selesema ni. Nak bernafas pun semput, hidung asyik tersumbat. Nak tidur lagilah tak selesa, kena tidur duduk, kalau baring tak boleh nak bernafas. Macam mana lah nak legakan hidung tersumbat ni”
Memang ‘seksa’ kalau hidung tersumbat, tersekat-sekat pernafasan sampai rasa stres dan pening kepala.

Nasib baik, masalah ini boleh diatasi dengan cara yang murah dan mudah.
Foto Kredit: wellcommons.com

11 Cara Legakan Hidung Tersumbat Dengan Berkesan
1. Elak hembus hidung dengan kuat
Ia akan menyebabkan masalah tersumbat lebih teruk dan membran lembut dalam hidung bertambah radang.

2. Pasang humidifier/vaporizer
Stim yang keluar daripada humidifier/vaporizer membantu mendapatkan tidur yang lena kerana ia membuka ruang pernafasan dengan lebih luas.
Foto Kredit: homecrux.com
3. Mandi air panas
Wap yang keluar daripada haba panas membantu melancarkan pernafasan. Jika tidak mahu mandi, memadai menyedut wap panas.
Foto Kredit: patdolanplumbing.com
4. Sedut wap panas
Masak air panas dan masukkan dalam bekas. Sedut wap panas sehingga selesa bernafas.
Foto Kredit: verywell.com
5. Minum & makan cecair yang banyak
Amalkan pengambilan cecair seperti air, sup dan teh herba yang banyak sewaktu hidung tersumbat.
Ini kerana ia akan mengurangkan mukus dalam hidung yang menyebabkan hidung tersumbat.
Foto Kredit: blog.doctoroz.com
6. Tuam kawasan hidung
Basahkan tuala dengan air panas dan tekap kawasan batang hidung.
Elak letak pada laluan udara. Lakukan berulang kali hingga anda dapat legakan hidung tersumbat dan bernafas dengan selesa.
Foto Kredit: bonnelogia.com
7. Sapu minyak
Sebelum tidur, sapu minyak aromaterapi seperti eucalyptus, minyak tea tree, atau krim yang sesuai pada leher dan dada untuk memudahkan pernafasan.

8. Hidu ‘vapour rub’
Sapu ‘vapour rub’ pada tisu dan hidu. Menthol dan eucalyptus di dalamnya memberi kelegaan pada hidung yang tersumbat.
9. Pakai pelekat pada hidung
Pelekat hidung ini biasanya untuk orang berdengkur.
Meskipun fungsi utama ‘nasal adhesive strip’ ini adalah untuk mengurangkan dengkur, namun ia juga boleh membantu pernafasan dengan selesa.
Foto Kredit: amazon.com
10. Makan makanan pedas
Perasan kan bila sedang seronok makan pedas, air akan keluar daripada hidung.
Jadi makanlah pedas untuk membantu mengeluarkan lebihan cairan dalam hidung yang membuatkan hidung tersumbat.
Foto Kredit: foursquare.com
11. Calit ‘peppermint oil’ di bawah hidung
Tuang setitik ‘peppermint oil’ pada jari dan calit di bawah hidung.
Tarik nafas dalam-dalam
Mudahnya Legakan Hidung Tersumbat!
Segera lakukan cara di atas untuk mengelakkan hidung tersumbat. Mudah, murah, dan berkesan!
Memang tidak selesa bila berada dalam keadaan ini kerana ia boleh mengganggu kehidupan seharian.


Jangan Panik! Ini 9 Cara Mengatasi Si Bulu (Kucing) Yang Diserang Sawan

Melihat kucing mengalami sawan adalah perkara menakutkan bagi mana-mana ibu bapa kepada haiwan peliharaan ini. Oleh itu, ilmu mengenai cara mengatasi kucing sawan amatlah penting untuk anda tahu, sekiranya berada dalam situasi tersebut.
Sawan kucing boleh menyebabkan si bulu menunjukkan tingkah-laku yang membimbangkan termasuk meronta-meronta, terliur dan gigi ketap. Jadi, sebagai langkah persediaan kepada anda, mari ikuti tips mengatasi kucing diserang sawan daripada Doktor Siti Fauziahza.

Baca juga: Senarai 7 Haiwan Paling Beracun Di Dunia, Dekat Malaysia Pun Ada!
CARA MENGATASI KUCING SAWAN

TANDA-TANDA & PUNCA-PUNCA SAWAN
Apabila kucing terkena sawan, beberapa tanda yang berbeza akan berlaku kepada si bulu ini mengikut keadaan dan kesakitannya.

Kekejangan otot
Mata membesar
Mulut berbuih
Kaki menjadi lembut
Terberak atau terkencing

Punca-puncanya seperti berikut:

Genetik
Traumatic injury
Virus atau jangkitan bakteria
Kutu terlalu banyak

TIPS KETIKA KUCING SAWAN
1. BERTENANG
Sewaktu kucing terkena sawan, anda yang menyaksikannya perlu berada dalam keadaan tenang supaya dapat berfikir langkah keselamatan yang perlu diambil.
2. TEMPAT YANG SELAMAT
Kucing yang diserang sawan perlu berada dalam tempat yang selamat bagi memastikan ia tidak mendatangkan kemudaratan lain kepadanya seperti cedera. Antara kawasan yang perlu dielakkan adalah:

kawasan tangga
perabot

CARA MENGHADAPI KUCING SAWAN
Kucing anda berada di kawasan yang tidak selamat, perlu dialihkan dengan mengikuti beberapa langkah keselamatan seperti berikut:

Sediakan selimut atau tuala yang tebal.
Kemudian, tutup bahagian atas kepala dan badan kucing. Amat penting untuk menutupi bahagian tersebut supaya anda tidak digigit jika ia bertindak memusingkan badannya dalam keadaan sawan dan separuh sedar.
Selepas itu, tekan pada bahagian bahu kucing dengan berhati-hati.
Akhir sekali, angkat dan alihkan kucing anda ke tempat yang lebih selamat.

3. REKOD MASA KUCING SAWAN
Langkah seterusnya, merekod masa bermula dan berakhirnya sawan kucing anda. Ini sangat penting supaya doktor dapat mendiagnosis jenis sawan tersebut.
4. TIADA KUCING LAIN BERDEKATAN
Pastikan tiada kucing lain yang berdekatan dengan kucing yang sedang sawan. Hal ini kerana, keberangkalian kucing lain untuk menyerang boleh berlaku atau mencetuskan lagi sawan kucing tersebut.
5. TIADA BUNYI BISING
Selain itu, pastikan tiada bunyi yang kuat atau bising di sekelilingnya. Tutup televisyen atau radio dan anda perlu berkomunikasi dalam volume suara yang rendah.
6. KURANGKAN PENCAHAYAAN
Tutup lampu atau malapkan keadaan sekiranya tempat terlalu cerah bagi memastikan kucing yang diserang sawan dalam keadaan tenang.
7. JANGAN BERI UBAT
Anda dilarang memberikan apa-apa minuman atau ubat ketika kucing sawan kerana dikhuatiri akan menyebabkan si bulu tercekik.
8. DILARANG SIMBAH AIR
Dilarang juga untuk menyimbah air kerana ia boleh mencetuskan sawan kucing tersebut menjadi lebih teruk.
9. BAWA KUCING KE KLINIK HAIWAN
Setelah keadaan sudah kembali reda dan kucing sudah berhenti diserang sawan, maka segeralah membawanya ke klinik haiwan berdekatan untuk mendapatkan rawatan.
Sumber: Youtube iVET PETCARE


5 Cara Mengatasi Kulit Kusam, Cantik Bagai Baru Lepas SPM

“Eh, apasal aku tengok kau lain macam je sejak akhir-akhir ni. Dulu nampak berseri-seri tapi sekarang nampak kusam dan lesu. Nampak kering sangat. Berjerawat pulak tu. Kau ada masalah ke?”
Memang kadang-kadang kita sangkakan kulit kita normal dan tiada masalah namun berbeza pula pandangan orang lain. Lebih-lebih lagi ketika hamil dan ada juga yang nampak kusam selepas bersalin.

Apakah impak akibat daripada kulit kusam?
Kulit kusam boleh menjejaskan penampilan seseorang sehingga mengganggu tahap keyakinan diri. Terasa diri serba kekurangan dan malu berada dalam kelompok yang ramai. Memang rasa down sangat!
Jadi, apakah yang harus dilakukan untuk atasi kulit kusam?
1. Guna pelembap
Amalkan menyapu pelembap kulit setiap hari. Memandangkan banyak produk pelembap di pasaran, disarankan agar berjumpa pakar kulit terlebih dahulu sebelum memilih yang sesuai dengan anda.

2. Ambil makanan mengandungi Beta karoten
Buah-buahan dan sayur-sayuran misalnya mengandungi Beta karoten iaitu sejenis mineral antioksidan yang mempercepatkan proses kelembapan kulit. Apa lagi, jom makan buah-buahan dan sayur-sayuran setiap hari. Dalam masa sama, ia membuang toksin dalam badan dan mengembalikan seri kulit kusam.

3. Minum air 8 gelas sehari
Kurang air dalam badan menyebabkan kulit jadi kering dan nampak tidak bermaya menjadikan anda tampil tua daripada usia. Latih diri minum air 8 gelas sehari untuk membantu mengekalkan kelembapan kulit.
4. Jom bersenam
Apabila bersenam, peluh yang keluar membawa sekali toksin dalam badan. Bukan sahaja menukar kulit kusam kepada lebih segar malah tubuh badan kembali bertenaga. Tahap konfiden anda juga pasti meningkat.
5. Tambah suplemen
Kekurangan masa mendapatkan makanan seimbang boleh diatasi dengan mengambil suplemen yang lengkap untuk atasi kulit kusam. Suplemen ini akan menampung keperluan nutrisi yang diperlukan oleh badan.
Foto Kredit: shape.com
Maaf, kami tidak ada cadangan apa-apa produk kulit kusam seperti pencuci muka atau masker di sini. Takut tidak menjadi, kami pula yang disalahkan. Boleh tanya kawan-kawan yang sudah guna.
Selamat mencuba tips yang kami berikan ini! Kalau ada petua lain, kongsikan dengan kami di ruangan komen.


7 Tips Leraikan Pergaduhan Adik Beradik. Jangan Dibiar, Lagi Teruk Akibatnya!

“ Adik nak basikal besar macam abang! Kenapa adik dapat yang kecil. Ayah tak aci. Ayah tak adil. Ayah pilih kasih!”
Pergaduhan adik beradik memang lumrah dalam keluarga. Anak-anak kerap membanding-bandingkan antara satu sama lain. Seorang dapat perhatian lebih, anak-anak yang lain juga berlumba-lumba inginkan perhatian yang sama hingga boleh bergaduh mulut. Seorang dapat barang baru, yang lain-lain pun inginkan barang yang sama. Akibatnya terjadi perebutan hingga sampai bertumbuk. Situasi ini juga dipanggil sibling rivalry.

Orang kata hubungan adik beradik bak “air yang dicincang takkan putus”, tapi takut juga jika pergaduhan adik beradik boleh jadi penyebab mereka tak sebulu apabila meningkat dewasa.
Jadi, apa yang boleh dilakukan untuk leraikan pergaduhan adik beradik ?
1. Pantau cepat sebelum jadi pergaduhan
Jika anda terdengar saja mereka mula bersungut, cepat-cepat datang. Elak jadikan pergaduhan satu tabiat setiap kali ada rasa tak puas hati antara adik-beradik.

2. Dengar
Beri peluang setiap anak untuk meluahkan apa yang dirasakan. Kadangkala kita terus memarahi tanpa usul periksa dek kerana marah. Jangan. Dengar. Barangkali ada sesuatu yang mengganggu perasaannya.

Biasanya anak yang lebih tua akan berasa kecil hati dengan kehadiran adik baru. Kadang-kadang, adik pula mahukan semua benda yang abang ada walaupun tidak sesuai dengan saiz dan keupayaannya. Terangkan pada mereka secara berhemah.
3. Pisahkan
Jika mereka bergaduh, leraikan dan asingkan mereka terlebih dahulu agar masing-masing dapat bertenang. Seelok-eloknya, nasihatkan anak seorang demi seorang secara sendirian dengan anda, seperti di dalam bilik tanpa didengari yang seorang lagi.
4. Jangan sebelahi sesiapa
Elak sebelahi satu-satu pihak kerana anak yang tidak disebelahi bukan sahaja akan benci pada anda tapi juga pada adik beradiknya itu.
5. Bina sefahaman
Jangan biarkan pergaduhan adik beradik berterusan sehingga masing-masing tidak bertegur sapa. Cari jalan penyelesaian agar ia tidak berpanjangan sehingga merosakkan hubungan adik beradik. Mungkin anda boleh mencadangkan aktiviti keluarga seperti perkelahan dan solat berjemaah.
6. Buat peraturan
Ambil tindakan pada anak-anak yang memulakan pergaduhan walaupun sekecil mana.
7. Layan sama rata
Jika yang sulung diberikan barang baru, pastikan adik-adiknya juga diberikan barang baru. Bila diberi layanan sama rata, takkan timbul perasaan pilih kasih.
8. Galakkan mereka tolong-menolong
Ajarkan mereka membantu kerja rumah yang dapat dilakukan secara bekerjasama. Anda pun boleh turut serta untuk memantau.
9. Belajar menghormati dan menyayangi
Ceritakan kebaikan abang kepada adik, dan begitu juga sebaliknya supaya mereka lebih memahami. Elakkan mengkritik atau memberi komen negatif walaupun ketika mereka dimarahi supaya  timbul perasaan hormat terhadap ahli keluarga.
Fokuskan ke arah persaingan yang positif
Bukan semua pergaduhan adik beradik itu menjerumus pada konflik negatif semata, ada juga yang menjadikannya sebagai satu persaingan sihat yang membawa kebaikan. Contohnya, berlumba-lumba memperoleh markah terbanyak dalam peperiksaan menjadikan anak-anak fokus dalam pelajaran.
Akhir sekali, jangan lupa untuk selalu memanjatkan doa untuk anak-anak kita supaya dilembutkan hati dan dianugerahi dengan sifat penyayang.


7 Cara Mengatasi Rasa Nak Pitam. Ibu Hamil, Sila Baca!

“Eh kenapa pandangan berbalam-balam ni? Allah, janganlah naik rasa pitam pula masa memandu. Takut terlanggar orang, naya jadinya..”
Setiap orang pasti pernah merasa pening, tetapi ada sebahagiannya yang turut loya, sesak nafas, mual, sehingga rasa pitam. Bukan kita pinta jika tiba-tiba terjadi perkara sebegini. Jadi, kita perlu lengkapkan pengetahuan dengan langkah yang dapat menyelamatkan keadaan.

Kenapa Tiba-tiba Kita Rasa Pitam?
Pitam sebenarnya berpunca daripada kurangnya darah di bahagian otak. Apabila otak kekurangan darah, ia bertindak memfokuskan kepada bahagian kawalan penting seperti pernafasan. Maka, badan kita akan serta-merta menjadi lemah dan terkulai jatuh.  Sebab itulah, dalam keadaan pitam kita biasanya masih boleh mendengar percakapan orang disekeliling tetapi tidak dapat memberi respon kerana terlalu lemah.

Pengsan pula berbeza sedikit, di mana ia berlaku dalam keadaan kita tidak sedar. Biasanya pengsan juga bermula daripada keadaan pitam tadi dan dibiarkan hingga kita mula jatuh dan tidak sedarkan diri.

Oleh itu, jika mula rasa pitam seperti di awang-awangan, pening kepala atau pandangan terasa kabur segeralah lakukan 7 perkara di bawah.
Kalau rasa pitam tidak diatasi, boleh menyebabkan pengsan.
Segera Lakukan 7 Perkara Ini Apabila Anda Mula Rasa Pitam
1. Makan makanan bergaram dan bergula
Pitam terjadi apabila badan kekurangan garam untuk kekal hidrat dan otak kekurangan gula untuk berfungsi. Jadi anda perlu stabilkan jumlah gula dan garam dengan makan biskut dan minum jus.
Setelah beberapa ketika, anda akan berasa lebih lega.
Foto Kredit: partyexcuses.com
2. Sejukkan badan
Pitam juga boleh berlaku jika suhu badan terlalu panas misalnya seperti berada di tempat yang terlalu panas atau terlalu ramai orang. Jadi sejukkan badan dengan pergi ke tempat yang kurang orang atau basuh muka dan basahkan badan dengan air sejuk.
Tidak hairanlah orang selalu rasa pitam semasa hari sukan atau dalam acara berkawad.

Foto Kredit: midtwentiesgal.com
3. Minum air dengan banyak
Kurang air dalam badan juga antara penyebab mudah pitam kerana badan mengalami dehidrasi. Jadi, minum air dengan banyak terutamanya jika cuaca panas.
Bawa bekalan yang cukup untuk memastikan anda minum kuantiti air secukupnya.
Foto Kredit: prevention.com
4. Baring sebentar
Rehatkan diri dengan baring sekurang-kurangnya 15 minit dan apabila terasa lega, bangun perlahan-lahan.
Jika ingin bergerak, mulakan langkah dengan perlahan-lahan dan berhati-hati.

5. Tarik nafas perlahan-lahan
Bila panik, memang mudah pitam. Jadi apabila terasa hampir pitam, tarik nafas perlahan-lahan dan dalam-dalam sehingga hilang rasa panik serta pitam.
Tarik nafas dalam-dalam
6. Elak memandang benda yang boleh menyebabkan panik
Ada orang yang takut melihat darah dan apabila terpandang, menyebabkan dia panik dan terasa hendak pitam. Ada juga yang takut kucing hingga menggigil.
Jadi, elak pandang objek yang boleh membuat anda panik sekali gus boleh menyebabkan pitam.
Rasa mual, pening, loya, dan pitam adalah tanda-tanda tekanan darah rendah
7. Tukar ubat yang diguna
Jika anda bergantung pada ubat, mungkin anda alah pada ubat yang dimakan. Segera rujuk pada doktor jika ubat yang dimakan membuatkan anda pening dan pitam.
Dapatkan nasihat doktor sebelum makan apa-apa ubat
Walaupun Rasa Pitam Boleh Dihilangkan, Ia Masih Berisiko
Dengan langkah di atas, anda mampu melakukan sesuatu untuk mengelakkan rasa pitam, sekaligus mengelakkan diri daripada pengsan. Bukan itu saja, anda juga dapat melakukan sesuatu kepada teman atau sesiapa yang mengalami rasa pitam ini.
Walaupun pitam tidak merbahaya, tapi ia mampu mengancam nyawa sekiranya berlaku di persekitaran yang tidak sesuai seperti di atas jalan raya dan di kawasan tinggi. Ini kerana risiko kemalangan amat besar sehingga boleh menyebabkan kematian.


8 Cara Mengatasi Sifat Lupa. Cegah & Hilangkan Terus!

Cara Mengatasi Sifat Lupa
Ingat lagi semasa kita di bangku sekolah. Surah-surah lazim memang laju kita hafal. Senang cerita, Juzuk 30 keseluruhannya kita sudah mahir. Hukum-hukum tajwid sangat mudah kita hafal. Bandingkan dengan keadaan sekarang. Berapa banyak surah yang kita hafal?
Dikatakan, untuk menjadi seorang yang hafaz Al-Quran, masa yang diperuntukkan untuk menghafaz Al-Quran ialah sekurang-kurangnya 10,000 jam. Kalau kita kira, jika para tahfiz menghafaz Al-Quran selama 24 jam tanpa henti setiap hari, mereka akan dapat khatam dan hafaz keseluruhan Al-Quran dalam masa 1 tahun 4 bulan sahaja. Namun ia mustahil, kerana pelajar tahfiz perlu makan, tidur dan solat serta melakukan perkara-perkara lain.

Berdasarkan kiraan 10,000 jam tadi, jika mereka peruntukkan 8 jam sehari (lebih munasabah), ia lebih kurang 3 tahun 5 bulan. Bagaimana dengan kita yang begitu lokek memperuntukkan 1 jam sehari untuk membaca Al-Quran? Ya, membaca sahaja, bukan menghafaz! Semoga Allah beri kita kekuatan untuk terus-menerus membaca dan menghafaz Al-Quran.
Berbalik pada topik lupa tadi, untuk pengetahuan, lupa didefinisikan sebagai suatu keadaan di mana sesuatu maklumat yang diterima dan disimpan di dalam memori otak telah hilang.  Sementelahan itu, ibu yang pernah melahirkan anak sering dikaitkan dengan sifat lupa. Kata orang tua-tua, lebih kerap seseorang ibu melalui proses bersalin, lebih tinggi potensi untuk lupa kerana terdapat urat yang telah putus. Adakah benar tanggapan orang tua-tua ini? Wallahu aklam.

Penyakit lupa ini memang sering terjadi tidak kira peringkat umur. Sebenarnya, banyak faktor yang boleh menyebabkan kita lupa, bukan hanya wanita yang pernah bersalin sahaja. Orang lelaki, remaja, malah kanak-kanak juga boleh ada sifat lupa. Setiap sesuatu yang ada punca atau faktor, pasti akan ada jalan penyelesaian. Mari kita semak bagaimana untuk mengatasi sifat lupa.

Foto Kredit: organicfacts.net

Makan kismis

Siapa yang tidak tahu kebaikan kismis. Bukan sahaja di kalangan umat islam, penganut agama lain yang juga bukan islam turut bersetuju akan keberkesanan kismis dalam membantu daya ingatan. Bukan sahaja tidak akan lupa, malah seseorang yang mengamalkan makan kismis mampu menghafal dengan baik. Oleh sebab itu pengambilan kismis sangat digalakkan di kalangan anak-anak yang sedang dalam proses pembelajaran.
Foto Kredit: naturalfoodfinder.co.uk

Makan kekacang

Seperti juga kismis, kekacang juga menjalankan peranan yang sama. Contoh kekacang yang baik untuk otak ialah kacang pistachio, kacang badam, kacang hazel, dan lain-lain. Tambah stok kekacang di dalam senarai barangan runcit bulanan. Jadikan ia sebagai snek harian dan jauhi makanan tidak berkhasiat dan berperwarna seperti asam, gula-gula dan makanan segera yang lain. Singgah ke mana-mana kedai yang jual makanan dari Timur Tengah yang bercambah bagai cendawan sekarang. Jika tiada, singgah ke mana-mana hypermarket seperti Giant.

Berzikir/berselawat

Dalam Islam, berzikir membawa maksud menyebut dan mengingati Allah. Berselawat pula ialah mengingati rasul junjungan Muhammad S.A.W. Melalui zikir dan selawat, otak dan hati akan berada dalam keadaan tenang. Pada masa bertenang, otak mempunyai banyak ruang untuk berfikir dan menempatkan memori dengan lebih lama.

Membaca Al-Quran

Sebagai umat Islam yang sentiasa berpegang kepada Al-Quran dan hadis, kita perlu melatih diri untuk bersahabat dengan al-quran. Jadikan Al-Quran sebagai teman kerana Al-Quran adalah sebuah buku yang lengkap untuk panduan hidup kita. Membaca Al-Quran akan menjadikan seseorang tenang di samping dapat berfikir dengan baik dan mengatasi sifat lupa.

Mengulang

Salah satu cara untuk mengelakkan diri daripada lupa ialah dengan teknik mengulang. Menurut kajian, sesuatu yang dilakukan secara berulang akan dapat disemat di dalam memori lebih lama. Sebagai contoh, jika ingin menghafal nombor telefon seseorang, sebut atau tulis berulangkali sehingga anda hafal. Teknik mengulang ini turut dipraktikkan di sekolah iaitu bermula dengan menulis abjad secara berulang-ulang agar pelajar dapat ingat, kenal dan tulis huruf dengan betul.
Foto Kredit: printinghub.org

Membuat nota

Selain itu, sebagai langkah berjaga-jaga kepada si pelupa, satu buku nota atau aplikasi nota di telefon bimbit mungkin akan banyak membantu. Catatkan setiap perkara penting agar anda tidak lupa. Misalnya, anda boleh senaraikan barang keperluan sekolah anak-anak yang perlu dibeli. Selain untuk mengelakkan daripada lupa, membuat nota juga dapat menghindari diri dari berbelanja membuta tuli. Ketiadaan senarai akan memungkinkan anda membeli barang yang tidak diperlukan.

Set ‘reminder’

Satu lagi aplikasi telefon bimbit yang patut digunapakai ialah ‘reminder’. Aplikasi ini amat sesuai digunakan untuk mengingati tarikh atau masa tertentu. Contohnya dengan memasang penggera ‘reminder’ untuk mengingati tarikh lahir insan istimewa, tarikh mesyuarat penting di luar pejabat, dan sebagainya. ‘reminder’ juga biasa digunakan untuk tujuan mengingati waktu agar tidak terlewat ke destinasi penting.

Merancang

Sebagai ibu pasti akan ada banyak perkara yang perlu difikirkan. Banyak yang harus diuruskan terutamanya hal ehwal rumahtangga. Tidak terkecuali hal-hal di pejabat, hal keluarga di kampung, keluarga mertua, dan banyak lagi. Terlalu banyak berfikir tanpa had akan menyebabkan terjadinya sifat lupa. Ibu perlu ada perancangan dalam kehidupan agar urusan lebih teratur dah minda tidak terganggu. Dahulukan urusan yang paling penting diikuti dengan yang lain.
Kesimpulannya, lupa sebenarnya bukanlah sejenis penyakit. Ia merupakan sifat negatif yang boleh diatasi dan dielakkan. Dengan tersenarainya 8 perkara di atas, diharap dapat membantu para ibu terutamanya, untuk menghindarkan diri dari sifat lupa yang mengganggu ini. Penjagaan pemakanan adalah sangat penting. Tidak lupa juga dengan aktiviti seharian yang mempengaruhi sifat lupa. Sekiranya anda sedar anda seorang pelupa, segeralah mencari jalan untuk mengatasinya agar tidak melarat.
Semoga bermanfaat!


7 Cara Mengatasi Susah Tidur Malam

Saya pasti ada antara anda yang berdepan dengan masalah mendapatkan tidur yang lena. Sudah masuk jam 1-2 pagi, mata masih lagi terkebil-kebil. Betul tak?
Akibatnya, kehidupan seharian terjejas kerana sering mengantuk dan badan cepat letih. Apabila letih, tiada energy. Silap sikit pun mudah naik angin. Orang sekeliling pun gerun dengan anda!

Bagaimana cara mengatasi susah tidur malam?
Tahukah anda punca anda tidak mendapatkan tidur yang lena?
Adakah anda ..

1. Tidur dengan lampu terpasang?
Foto Kredit: bradenleigh.com

Meskipun anda rasa dapat tidur dengan lena, tapi sebenarnya tidak! Apabila lampu terpasang, badan anda secara automatik akan berjaga sepanjang malam. Sebab itu badan tidak dapat cukup rehat yang diperlukan.
Cuba belajar tidur dalam suasana yang kurang terang. Lagi gelap lagi bagus.
Bagaimana cara mengatasi?: Tutuplah lampu. Relaks, jangan takut hantu!

2. Berfikir sebelum tidur
Apabila anda banyak berfikir sebelum tidur, tanpa anda sedari anda akan mengingatinya meskipun dalam separa sedar. Pastikan fikiran anda betul-betul free daripada memikirkan pelbagai perkara sebaik berbaring atas katil.
Bagaimana cara mengatasi?: Lupakan semua perkara remeh-temeh seperti hal pejabat dan pasangan merajuk.

3. Tidur dalam keadaan panas?
Kalau boleh, jangan masuk tidur dalam keadaan bilik yang masih berbahang dan panas. Jangan kedekut buka penghawa dingin kerana takut bil yang tinggi.
Memang sedap tidur malam lagi-lagi selepas hujan. Lebih-lebih lagi yang on air-cond. Sejuk sahaja bilik. Jika di negara sejuk, sebelum tidur, pastikan anda memakai stokin kerana ia kehangatan membantu pengaliran darah dalam badan ketika tidur.
Cuma di negara kita, jangan mengada-ngada pakai stokin pula. Memang akan bahang satu badan!
Bagaimana cara mengatasi?: Buka kipas siling, tetapi jangan sampai nombor 5. Kalau kipas berdiri, jangan tala ke muka dan badan semata-mata. Pusingkan, biar dia rotate. Kalau buka air-cond, jangan sampai terlalu sejuk sampai suhu 16 darjah Celcius.

4. Minum kopi/teh sebelum tidur?
Kafein dalam kopi dan teh merangsang otak menjadikan anda sukar tidur. Amalkan minum susu panas sebelum tidur kerana ia dapat memudahkan anda tidur.
Bagaimana cara mengatasi?: Seperti yang diberitahu, amalkan minum susu panas. Bukan susu sejat, tetapi susu rendah lemak.

5. Leka dengan gajet?

Apabila anda terlalu fokus dengan gajet di atas katil, tanpa disedari anda telah terlajak masa tidur yang sepatutnya. Pastikan anda sudah check Facebook, Whatsaap dan sebagainya sebelum masuk bilik. Letak jauh daripada katil anda agar tidak mengganggu waktu tidur.
Bagaimana cara mengatasi?: Letak telefon jauh-jauh dari bantal

6. Minum air yang banyak?
Foto Kredit: prevention.com
Waktu siang memang digalakkan minum banyak air untuk mengatasi rasa hidrat dalam badan akibat perpeluhan. Tapi, waktu malam anda, digalakkan untuk minum sedikit air. Jika terlalu banyak minum air, tidur asyik terganggu sebab kerap pergi ke bilik air.
Bagaimana cara mengatasi?: Minum sedikit air masak dan kencing dahulu sebelum tidur. Cuci kaki dan lebih afdal lagi, ambil wuduk.

7. Suka tidur petang?
Islam pun tidak menggalakkan kita tidur selepas Asar kerana tidak elok untuk kesihatan. Apabila tidur petang, badan kita akan cergas pada waktu malam dan sukar untuk tidur awal.
Bagaimana cara mengatasi?: Jangan tidur petang!

Jadi, yang mana satu anda lakukan sebelum tidur?
Foto Kredit: itworld.com
Tidak terlambat untuk anda ubah diri. Malam adalah waktu untuk anda rehat. Menikmati tidur yang berkualiti menjadikan anda lebih segar dan dapat meningkatkan taraf kesihatan badan.
Ingat!
Jangan sesekali ambil ubat tidur jika anda susah untuk rehat pada waktu malam. Selain ketagih, ia boleh menjejaskan kesihatan.


11 Cara Mengatasi Tekanan Darah Tinggi Secara Semuladi

Tekanan darah tinggi merupakan ‘pembunuh senyap‘.  Kira-kira 1 daripada 3 orang dewasa akan mengalami tekanan darah tinggi.
Sistem peredaran darah di dalam badan membekalkan nutrien penting dan oksigen ke semua sel-sel dan organ-organ dalam badan kita. Ia juga penting untuk menyingkirkan bahan buangan dan karbon dioksida. Degupan jantung mewujudkan tekanan yang menolak darah melalui arteri dan vena anda. Apabila tekanan darah anda meningkat, kerosakan yang berlaku akan mengganggu sistem ini.

Tekanan darah tinggi menyebabkan jantung perlu bekerja lebih keras untuk mengepam darah ke seluruh tubuh, seterusnya menyebabkan regangan pada dinding arteri yang diperbuat daripada otot separa fleksibel.
Sebelum membuat keputusan untuk mengambil ubat-ubatan yang mengandungi dadah di dalamnya bagi merawat tekanan darah tinggi dan penyakit-penyakit lain yang tidak diingini, cuba ubah gaya hidup anda dari segi pemakanan dan senaman selain daripada mencuba penawar semula jadi untuk tekanan darah tinggi di rumah.

Apakah antara cara mengatasi tekanan darah tinggi?
Ikuti petua berikut:
1. Kurangkan Pengambilan Garam
Foto Kredit: everydayroots.com
Garam bukanlah musuh utama kepada tekanan darah tinggi, tetapi terlalu banyak kandungan natrium mengganggu keseimbangan cecair dalam badan. Untuk “mengepam” Garam yang berlebihan dari sistem tubuh badan anda, sumber cecair diambil daripada tisu di dalam badan. Hasilnya, jantung akan bekerja lebih keras untuk mengepam dan tekanan darah akan menjadi lebih tinggi.
Makanan yang dilabel rendah lemak atau rendah gula juga boleh mengandungi jumlah garam yang tinggi. Ia hanyalah salah sebuah taktik syarikat makanan untuk meningkatkan nilai produk mereka. Secara logiknya, sangat sukar untuk kita hidup tanpa rasa. Jadi bagaimana untuk berjuang menurunkan tekanan darah anda?
Anda hanya perlukan?:
-kemahuan anda sendiri
Cara-cara
Pendek kata, kurangkan bahan perasa secara berkala untuk memasak anda. Dan sudah tentu, baca label pada makanan yang anda beli dengan teliti. Ingat hanya 2,300 atau kurang untuk pengambilan garam harian.
Penyelidikan intensif telah menunjukkan lebih banyak anda makan garam lebih banyak anda perlukannya. Generasi muda juga senang terpaut dengan pengambilan garam sejak awal usia lagi.
2. Makan Bunga Raya
Bunga raya telah digunakan secara semula jadi untuk merawat tekanan darah. Namun begitu, kajian menunjukkan khasiat bunga raya bukan sekadar itu sahaja. Malah, bunga raya juga berfungsi sebagai diuretik, yang menarik keluar natrium dari saluran darah, seterusnya mengurangkan tekanan pada dinding arteri.
Apa yang lebih menarik ialah bagaimana Bunga Raya boleh menyerupai perencat kepada Angiotensin Converting Enzyme (ACE). Perencat ACE tergolong dalam kumpulan yang sama dengan ubat-ubatan farmaseutikal yang digunakan untuk merawat tekanan darah tinggi.
Mereka berfungsi dengan menghalang enzim penukar angiotensin, yang memainkan peranan penting dalam sistem hormone renin-angiotensin yang mengawal tekanan darah dan keseimbangan cecair. Hasil daripada perencatan ini, jumlah darah diturunkan dan mengurangkan tekanan darah dalam saluran.
Apa yang anda perlukan?:
-1-2 camca teh bunga raya kering
-1 cawan air masak
-Madu, lemon, atau 1-2 batang kayu manis (pilihan)
Cara-cara
Didihkan air dan tambahkan bunga raya dan kayu manis dan biarkan selama 5 minit. Tambah madu atau limau untuk perasa, dan minum 2-3 kali sehari. Ia juga sesuai dijadikan teh ais semasa musim panas.
3. Minum Air Kelapa
Foto Kredit: salon.com
Air kelapa segar mengandungi kalium dan magnesium, kedua-duanya berkaitan dengan fungsi otot biasa dan organ lain termasuk jantung. Terdapat beberapa kajian yang melaporkan air kelapa boleh membantu mengurangkan tekanan darah.
Apa yang anda perlukan?:
-8 auns, air kelapa organik segar
Cara-cara
Minum 8 auns air kelapa 1-2 kali sehari. Pagi adalah pilihan waktu paling sesuai jika anda meminumnya sekali sehari, tetapi anda juga boleh mengambil air kelapa pagi dan malam untuk pengambilan dua kali sehari.
4. Ambil Minyak Ikan
Mungkin anda sudah jemu mendengar tentang khasiat minyak ikan yang kaya dengan asid lemak omega-3 dan sangat baik untuk jantung anda. Walaupun kajian masih dijalankan tentang fungsi minyak ikan dalam mengurangkan risiko serangan jantung atau angin ahmar, ia telah terbukti dapat menurunkan tekanan darah, di samping mengurangkan trigliserida dan meningkatkan kolesterol HDL (“baik”).
Apa yang anda perlukan?:
-Minyak ikan yang berkualiti tinggi
Cara-cara
Saya lebih suka minyak ikan yang diambil bersama dengan jus oren berbanding pil yang mempunyai beberapa kesan sampingan yang tidak menyenangkan, mengikut jumlah yang disyorkan.
5. Herba Hawthorn untuk Jantung
Hawthorn Adalah herba ruji untuk kesihatan jantung kerana kandungannya yang kaya dengan flavonoid, iaitu procyandins oligomerik (OPC) dan quercetin.
Flavonoids dipercayai dapat merawat pelbagai jenis penyakit jantung seperti aritmia, rasa berdebar-debar, meningkatkan fungsi kapilari, mengawal metabolisme glukosa dan, sudah tentu, mengurangkan risiko tekanan darah tinggi. Anda Boleh menikmati hawthorn Dalam Bentuk teh ATAU Dalam Bentuk “uncang”.
Apa yang anda perlukan?:
-4 camca serbuk beri hawthorn
-1/2-1 camca serbuk kayu manis
-Madu asli
-Air
-Serbuk Koko atau carob
Cara-cara
Campurkan kayu manis dan serbuk hawthorn di dalam mangkuk bersama-sama. Tambah madu secukupnya serta air hingga menjadi pes. Campurkan dengan serbuk koko atau serbuk carob sehingga ia membentuk doh sehingga boleh membentuk menjadi bebola kecil. Bakar di dalam ketuhar pada suhu yang sangat rendah (tidak lebih daripada 150 darjah Fahrenheit) sehingga kering. Simpan di dalam balang kaca jauh daripada cahaya matahari dan di tempat yang sejuk.
6. Senaman
Tidak ada benda lain yang dapat menggantikan manfaat senaman terutamanya apabila teknologi menjadikan masyarakat semakin kurang aktif, dan ia merupakan terapi yang paling bagus untuk merawat tekanan darah tinggi. Jantung diperbuat daripada otot, dan otot akan menjadi lebih kuat dengan senaman.
Apa yang anda perlukan?:
-Kuasa untuk berubah!
Cara-cara
Amalkan tabiat 30 minit senaman setiap hari hanya dengan melakukan kerja-kerja mudah seperti menyental lantai atau apa-apa sahaja yang meningkatkan kadar jantung anda dan pernafasan anda.
7. Ambil Bawang Putih
Bawang putih bermanfaat untuk menangani pelbagai penyakit, termasuk tekanan darah tinggi. Allicin, yang merupakan sebatian organosulphur yang kurang stabil, dan biasanya dinyahaktifkan apabila ia bersentuhan dengan bahan dengan pH rendah daripada 3, seperti asid perut kita. Walau bagaimanapun, apabila diambil dalam bentuk tablet, hasilnya lebih berkesan untuk menurunkan tekanan darah. Kajian mendapati, setiap dos yang mengandungi 1.8 miligram Allicin dapat menurunkan tekanan darah sebanyak 10% dalam tempoh 12 minggu.
Apa yang anda perlukan?:
-Tablet bawang putih berkualiti tinggi
Cara-cara
Mengikut indikasi seperti di belakang botol.
8. Ambil Tembikai di Pagi Hari
Tembikai sering dianggap sebagai buah-buahan untuk musim panas, malah ia juga boleh membantu menurunkan tekanan darah. Apabila memakan tembikai, sejenis bahan organik yang dipanggil citrulline, a-asid amino akan ditukarkan kepada asid amino L-arginine, seterusnya menghasilkan nitrik oksida yang berfungsi dalam mengawal sel-sel dan sistem dalam badan serta meluaskan saluran darah, mengurangkan rintangan vascular dan seterusnya merendahkan tekanan darah.
Apa yang anda perlukan?:
-1-2 cawan jus tembikai segar
Cara-cara
Setiap pagi makan tembikai semasa perut kosong.
9. Teh Halia-Pelaga
Satu hasil kajian yang dilakukan pada bulan Disember 2009 yang disiarkan dalam Jurnal India Biokimia & Biofizik menunjukkan sekumpulan peserta yang diberi 1 sudu teh serbuk buah pelaga setiap hari selama beberapa minggu menunjukkan pengurangan yang ketara dalam tekanan darah.
Dengan gabungan halia dan kayu manis, kedua-dua rempah panas ini dapat meningkatkan peredaran darah dan menyihatkan jantung anda.
 Apa yang anda perlukan?:
-1/2 cawan air
-2-3 camca teh madu (sebagai perasa)
-1 camca teh buah pelaga
-1/2 sudu teh serbuk halia ATAU 2 sudu halia segar yang dicincang
-1 sudu teh serbuk kayu manis
-1 ½ sudu teh hitam atau 1 uncang teh
-1/2 cawan susu
-lesung
Cara-cara
Hancurkan buah pelaga untuk mendapatkan minyak tanpa perlu mengisar halus. Dalam periuk campurkan semua bahan kecuali madu. Masak hingga mendidih, kemudian renehkan selama 6-9 minit sehingga ia bertukar menjadi warna coklat karamel. Masukkan madu dan kemudian tuang ke dalam cawan dan nikmatinya 1-2 kali sehari.
10. Pokok Cat’s Claw
Cat’s Claw (Uncaria tomentosa) adalah tumbuhan memanjat yang dijumpai di Amerika Tengah dan Selatan. Kajian tabung uji menunjukkan pokok ini berpotensi mengembangkan saluran darah (dikenali sebagai vasodilatasi) oleh itu boleh mengurangkan tekanan dengan melancarkan perjalanan darah.
Ia juga boleh bertindak sebagai diuretik ringan, menyingkirkan garam yang tidak diperlukan dan air dalam badan. Tanin dan flavonoid mungkin menjadi penyumbang utama dalam penyembuhan ini.
Rebusan yang lama lebih sesuai untuk tumbuhan ini berbanding teh kerana ia mempunyai kayu yang keras dan akar serabut. Walaubagaimanapun, pengambilan tumbuhan ini perlu dielakkan oleh golongan wanita yang hamil.
Apa yang anda perlukan?:
-1-2 camca of herba yang dikeringkan
-1 ½-2 cawan air sejuk
-Madu atau lemon sebagai perasa
Cara-cara
Campurkan herba dan air dalam periuk kecil dengan api yang perlahan. Tutup periuk dan biarkan ia mereneh selama 40-45 minit. Tambah lagi air (jika kurang) bergantung pada citarasa anda. Tambah madu atau lemon jika anda mahu dan minumnya sekali sehari.
11. Sirap Bluberi
Sirap semula jadi yang dibuat sendiri di rumah adalah yang terbaik untuk diri anda. Bluberi kaya dengan quercetin dan flavonoid, dan mempunyai khasiat yang sama seperti hawthorn. Anda boleh mencampurkannya dengan beri yang lain untuk menjamin kesihatan jantung anda!
Apa yang anda perlukan?:
-8 sudu bluberi kering ATAU 4 sudu setiap bluberi kering dan beri lain.
-4 Cawan air
-1 Cawan madu
– Periuk, penapis, balang kaca dengan penutup kedap udara
Cara-cara
Tambah beri kering ke dalam air dan reneh dengan api yang perlahan sehingga airnya berkurang separuh. Perahkan jus dari buah dan tuangkannya ke dalam periuk.
Masukkan madu dan masak hingga sebati. Untuk mendapatkan sirap yang pekat, panaskan madu dan jus buah di atas api yang sederhana selama 20 minit. Jika anda tidak mahu membuat dalam sediaan sirap, skip langkah ini. Setelah siap, simpan dalam peti sejuk selama 3-4 minggu. Ambil 1 sudu besar dua kali sehari.
Akhir kata
Foto Kredit: mygenesismedical.com
Jangan ambil ringan jika ada tanda-tanda darah tinggi. Kena beringat selalu, lebih-lebih lagi yang sudah meningkat usia. Jagalah kesihatan diri anda.
Sumber: everydayroots.com


5 Tanda Perangai Anak Perlukan Bantuan Segera, Ibu Bapa Perlu Waspada!

“MAMAAA! NAK AISKRIM! ADIK NAK AISKRIM!”
“Tak boleh, mama tak izinkan.”

“NAK JUGAKKKKK! HUAAA HUAAA!”, anak menangis menjerit.
“Okay nah aiskrim. Dah jangan menangis lagi.”

Begitulah kebiasaannya, tindakan sebagai ibu bapa. Terus berubah hati bila anak memberontak menangis hendakkan sesuatu. Daripada mulanya tidak diberi, lantas terus dipenuhi apa yang anak inginkan.

Baca juga: Ibu Tak Pernah Halang Anak ‘Berkarya’ Di Dinding Rumah, Hasil Memang Kreatif!
5 TANDA PERANGAI ANAK PERLUKAN BANTUAN SEGERA, IBU BAPA PERLU WASPADA
Jika anak berperangai seperti berikut, itu adalah salah satu tanda ibu bapa perlu perbetulkan tindakan dalam mengajar anak sebagai mana, yang dikongsikan oleh seorang pakar Occupational Therapist Puan Siti ‘Aisyah Rozalli mengenai tanda-tanda perangai anak yang memerlukan bantuan segera.
5 TANDA PERANGAI ANAK PERLUKAN BANTUAN SEGERA

1. Menjerit setiap kali tak dapat apa yang dimahukannya.

2. Membentak dan kelihatan sangat marah bila diminta buat sesuatu.
3. Kita takut untuk larang kerana takut anak mengamuk.

4. Boleh berubah dari good mood ke mengamuk dan mengamuk ke good mood dalam waktu yang sangat singkat.
5. Kita takut dan buntu untuk tegur perangai anak kerana takut anak jadi bad mood.
JIKA ANAK BERPERANGAI SEPERTI BERIKUT, IBU BAPA PERLU LIHAT PERKARA INI
Hmm…
Kalau ada satu daripada senarai di atas, biasanya saya akan ajak parents untuk lihat pada perkara-perkara ini:

1. Ada tak moment yang parents dah cakap “tak boleh”, tapi bila anak menangis atau marah, tiba-tiba “tak boleh” bertukar jadi boleh?
Contohnya, kita kata “tak boleh aiskrim tau…”. Anak kita pun nangis… Kita tak larat tengok dia nangis, kita pun bagi aiskrim yang kita kata tak boleh tadi tu.

2. Ada tak waktu yang anak cakap elok-elok, kita buat tak peduli… Tapi, bila anak dah jerit, baru kita menyahut dan layan anak?
Contohnya, anak panggil kita elok-elok, kita sibuk dengan handphone. Pastu anak pun jerit “AYAH!!!!” Baru kita, “Apa dia?!”

3. Ada tak kita semak perkembangan kemahiran anak kita tu sesuai tak dengan umur dia?
Contohnya, patut umur anak kita tu dah boleh dah makan sendiri, tapi kita tak pernah bagi dan kalau anak kita macam susah sikit nak makan sendiri, kita terus tolong.

4. Ada tak kita ni terlalu permisif? Apa saja anak nak, kita bagi sebab rasa tak boleh kalau nak kata “tak boleh”, “tunggu”, “bukan hari ni” pada anak.

5. Ada tak kita ni takut sangat nak anak rasa susah? Anak tak boleh buat sikit, kita “escape” kan anak kita. Anak rasa “homework” susah, kita marah cikgu.
WAHAI IBU DAN BAPA DENGARLAH…
Mama ayah…
Sikap terlalu permisif dan “takut anak marah”, “takut anak susah” ini sebenarnya akan menimbulkan satu rasa negatif pada anak.
Anak akan timbul satu sifat yang dipanggil ENTITLED.

Bagi mereka, semua perkara yang berlaku ada kaitan dengan mereka.
Bagi mereka, apa yang mereka mahu, mereka patut dapat.
Bagi mereka, apa yang mereka rasa susah, mesti dimudahkan oleh orang lain.

Kasihan tahu anak-anak macam ni…
Mereka akan kurang sifat ketahanan terhadap cabaran dan akan membesar menjadi manusia yang sangat mudah stress dan putus asa.
So, jom take action, parents.
Kenal pasti perkembangan anak kita secara holistik kenal pasti apakah yang sihat dan tak sihat dalam menguruskan tingkah laku anak.
Semoga perkongsian ini bermanfaat. Semoga Allah mudahkan kita semua menguruskan anak kesayangan kita.
Anak ni saham ke syurga tau. Elok kita didik, inshaaAllah jadi penyumbang doa untuk kita nanti.
Sumber: Facebook Siti ‘Aisyah Rozalli


‘Kurangkan Aktiviti Bermalasan’ Bahaya Berat Badan Berlebihan Semasa Hamil

Kebanyakan wanita yang mempunyai berat badan berlebihan melalui proses kehamilan dan kelahiran tanpa sebarang masalah dan melahirkan bayi yang sihat dan comel.
Walau bagaimanapun, berat badan berlebihan meningkatkan risiko dan komplikasi kepada anda dan juga bayi.

Artikel saya pada kali ini menerangkan bagaimana penjagaan tambahan dan cara mengawal berat badan ketika hamil serta langkah-langkah yang boleh anda amalkan untuk mengurangkan risiko kepada anda dan bayi ketika kehamilan ini dan juga kehamilan pada masa akan datang.
Kakitangan kesihatan yang menjaga anda sudah tentu tidak akan menyalahkan anda sama sekali kerana mempunyai berat badan berlebihan, malahan saya percaya mereka akan memberikan penjagaan rapi serta sokongan yang anda perlukan untuk memastikan proses kehamilan dan kelahiran berjalan lancar dan selamat.

Foto Kredit: earlypregnancy.net

Apakah itu BMI ?
BMI (Body Mass Index) atau Indeks Jisim Badan dikira melalui berat dan ketinggian anda. BMI yang sihat adalah BMI yang melebihi 18.5 kg/m2 dan kurang dari 25 kg/m2.
Seseorang itu dikira overweight jika BMI individu tersebut jatuh antara 25 dan 29.9 kg/m2 dan obes jika mempunyai BMI 30kg/m2 atau lebih pada awal kehamilan.
Bilakah sepatutnya saya mengira BMI?
BMI sepatutnya dikira pada perjumpaan pertama antenatal. Jika BMI anda adalah 30kg/m2 atau lebih, kakitangan kesihatan akan memberikan maklumat mengenai risiko yang bakal anda hadapi ketika proses kehamilan dan cara-cara untuk meminimakan risiko-risiko tersebut, dan penjagaan tambahan yang anda perlukan.
Jika anda mempunyai persoalan serta kemusykilan megenai BMI anda, inilah masa terbaik dan sesuai untuk berbincang dengan staf kesihatan anda.
Foto Kredit: debmimeter.nl
Apakah risiko-risiko yang dikaitkan dengan kehamilan yang mempunyai BMI berlebihan?
Dengan mempunyai BMI melebihi 25, ia akan meningkatkan risiko serta komplikasi kepada wanita hamil dan bayi yang dikandungnya.
Dengan pertambahan BMI, risiko serta komplikasi lagi meningkat, lebih membimbangkan jika mempunyai BMI 40kg/m2 dan lebih.
Risiko-risiko yang saya nyatakan adalah seperti berikut :

Darah Beku (Thrombosis)

Thrombosis adalah keadaan darah membeku di kaki di panggil Thrombosis Vena (Venous Thrombosis) atau darah membeku di kaki kemudian darah beku ini bergerak melalui sistem peredaran darah dan menyumbat salur darah di peparu (pulmonary embolism).
Wanita yang hamil mempunyai risiko yang tinggi mendapat darah beku jika dibandingkan dengan wanita yang tidak hamil. Jika BMI anda adalah 30 atau lebih, risiko mendapat darah beku di kaki menjadi lebih meningkat.

Kencing manis ketika hamil (Gestational diabetes)

Kencing manis yang didapati ketika anda disahkan hamil dikenali sebagai kencing manis ketika hamil (Gestational diabetes) . Jika BMI ada adalah 30kg/m2 atau lebih, risiko anda mendapat kencing manis jenis ini meningkat sebanyak 3 kali jika dibandingkan dengan mereka yang mempunyai BMI kurang daripada 30kg/m2.

Tekanan darah tinggi dan pra-eklampsia

BMI 30kg/m2 atau lebih meningkatkan risiko anda untuk mendapat darah tinggi ketika hamil.
Pra-eklampsia adalah keadaan dalam kehamilan apabila tekanan darah meningkat dan mempunyai protein di dalam air kencing (proteinuria). Jika anda mempunyai BMI melebihi 35kg/m2 pada peringkat awal kehamilan, risiko anda untuk mendapat pra-eklampsia ini meningkat sebanyak 2 kali jika dibandingkan dengan wanita yang mempunyai BMI di bawah 25kg/m2.
Foto Kredit: huffingtonpost.com
Risiko-risiko kepada bayi dengan pertambahan BMI ibu pula bagaimana ?

Kecacatan bayi

Jika BMI 30 kg/m2 atau lebih sebelum hamil atau pada peringkat awal kehamilan, boleh menganggu perkembangan awal bayi ketika di dalam rahim. Kecacatan tiub Neural (Neural Tube Defects) – kecacatan pada bahagian otak dan tulang belakang boleh berlaku. Dalam keseluruhan 1 dalam 1000 bayi dilahirkan dengan kecacatan jenis ini di United Kingdom. Jika BMI anda melebihi 40kg/m2 risiko bayi anda untuk mendapat kecacatan jenis ini berganda sebanyak 3 kali jika dibandingkan dengan wanita yang mempunyai BMI di bawah 30kg/m2.

Keguguran

Risiko keseluruhan keguguran bawah 12 minggu adalah 1 dalam 5 (20%), jika anda mempunyai BMI lebih 30kg/m2, risiko keguguran bertambah menjadi 1 dalam 4 (25%).

Bayi yang besar

Anda juga selalunya akan mempunyai bayi yang besar juga, yang mempunyai berat 4kg. Jika BMI anda melebihi 30kg/m2 risiko ini berganda dari 7 dalam 100 (7%) kepada 14 dalam 100 (14%) jika dibandingkan dengan wanita yang mempunyai BMI antara 20 dan 30 kg/m2.

Bayi mati dalam kandungan

Risiko keseluruhan adalah 1 dalam 200 (0.5%), tapi jika BMI melebihi 30kg/m2 risiko ini berganda menjadi 1 dalam 100 (1%)

Bayi berisiko terhadap obesiti dan kencing manis

Jika anda mempunyai berat badan berlebihan, bayi anda juga mempunyai risiko mendapat obesiti dan kencing manis apabila bayi itu besar kelak.
Foto Kredit: Screengrab dari YouTube
Bagaimana pula risiko berkaitan BMI yang meningkat ketika proses kelahiran ?
Komplikasi meningkat sekiranya BMI anda melebih 40kg/m2. Komplikasi termasuklah :

Bayi dilahirkan awal atau pramatang iaitu sebelum kandungan berusia 37 minggu.
Proses kelahiran yang panjang
Bahu bayi boleh tersangkut ketika proses kelahiran.
Kelahiran secara pembedahan caesarean secara kecemasan.
Jika memerlukan pembedahan caesarean, ianya bukan suatu yang mudah dilakukan, risiko berkaitan pembedahan meningkat, contohnya luka pembedahan senang dijangkiti kuman dan lambat sembuh.
Risiko melibatkan bius, lebih-lebih lagi jika bius penuh diperlukan.
Tumpah darah selepas bersalin ataupun ketika pembedahan caesarean dilakukan.

Foto Kredit: keyword-suggestions.com
Bagaimana cara mengawal berat badan ketika hamil dan mengelakkan risiko tersebut?
Berikut adalah cara mengawal berat badan ketika hamil serta langkah yang boleh diambil untuk mengurangkan risiko yang disebutkan di atas.
Pemakanan sihat
Rujuk kepada pegawai zat permakanan untuk perkara ini.

Pastikan makanan anda mempunyai karbohidrat seperti kentang, roti, nasi dan pasta.
Jaga-jaga kuantiti makanan dan snek dan berapa kerap anda makan. Jangan makan untuk ‘2 orang’.
Makan makanan yang mengandungi serat yang tinggi seperti oat, kekacang, buah-buahan, sayur sayuran, beras perang dan pasta.
Makan sekurang-kurangnya 5 hidangan yang mengandungi pelbagai buah-buahan, sayur-sayuran setiap hari, menggantikan makanan yang kaya dengan lemak dan kalori
Jangan tinggalkan sarapan pagi

Secara keseluruhannya, anda tidak memerlukan kalori tambahan untuk peringkat kehamilan awal. Anda hanya perlu tambahan 200 kilokalori setiap hari pada peringkat terakhir kehamilan.
Percubaan untuk mengurangkan berat badan ketika hamil tidak digalakkan sungguhpun anda berada dalam keadaan obes kerana ianya boleh membahayakan ibu dan bayi dalam kandungan.
Cara mengawal berat badan ketika hamil secara sihat adalah dengan mengamalkan pemakanan yang sihat serta mengubah gaya hidup. Anda mungkin tidak menambah berat badan ketika hamil, malahan anda mungkin hilang sedikit berat badan- cara ini tidak berbahaya.

Bersenam ketika hamil
Selain pemakanan, cara mengawal berat badan ketika hamil yang paling bagus adalah dengan mengekalkan gaya hidup aktif. Aktiviti seperti berjalan, berbasikal, berkebun, berenang boleh dilakukan. Gunakan tangga walaupun ada lif – salah satu senaman juga.
Kurangkan aktiviti-aktiviti bermalas-malasan seperti duduk dalam tempoh jangka masa yang lama menonton televisyen ataupun melayan facebook di komputer atau komputer riba.
Gaya hidup aktif tidak berbahaya kepada anda dan juga bayi. Walau bagaimanapun, jika anda tidak biasa bersenam, perlu mulakan senaman perlahan-lahan, sebaiknya tidak lebih dari 15 minit senaman berterus-terusan, 3 kali seminggu. Kemudian barulah anda tingkatkan masanya kepada 30 minit setiap sesi pada setiap hari.
Mungkin anda boleh memantau untuk tidak bersenam secara berlebihan (overdoing) dengan memastikan anda boleh berbual dengan teman ketika bersenam.
Foto Kredit: reference.com
Pertambahan dos asid folik
Asid Folik membantu mengurangkan risiko bayi anda mendapat kecacatan tiub neural (neural tube defect). Jika BMI ada adalah 30 kg/m2 dan lebih, anda seharusnya mengambil asid folik dengan dos 5mg sehari. Ini adalah dos tinggi dari dos kebiasaan yang diberikan kepada ibu hamil, dan memerlukan preskripsi doktor.
Sebaik-baiknya asid folik ini diambil sebulan sebelum kehamilan dan disambung permakanannya sehingga kandungan berusia 13 minggu. Walau bagaimanapun, jika anda belum dimulakan vitamin ini, masih boleh mendapat manfaat apabila anda disahkan hamil.
Vitamin D
Semua wanita hamil dinasihatkan untuk mengambil tambahan 10 mikrogram vitamin D setiap hari. Suplemen ini sangat penting sekiranya anda obes, kerana anda berisiko mendapat kekurangan vitamin D.
Foto Kredit: momjunction.com
Darah beku di kaki (Venous thrombosis)
Risiko anda untuk mendapat darah beku akan dibincangkan pada kali pertama perjumpaan dengan doktor. Jika perlu, anda akan dimulakan ubat suntikan untuk mengurangkan risiko tersebut.
Kencing manis ketika hamil (Gestational diabetes)
Anda akan diminta minum air gula pada usia kandungan 24 dan 28 minggu. Jika BMI melebihi 40 kg/m2, anda akan diminta minum air gula lebih awal. Jika keputusan ujian ini menunjukkan anda mempunyai kencing manis ketika hamil, anda akan dirujuk kepada pakar perbidanan.
Darah tinggi ketika hamil & pra-eklampsia
Setiap kali temujanji, tekanan darah anda akan diukur. Risiko untuk anda mendapat pra-eklampsia boleh meningkat jika umur anda melebihi 40, atau anda mempunyai kandungan terdahulu dengan pra-eklampsia atau anda sudah mempunyai tekanan darah tinggi sebelum hamil.
Jika anda mempunyai faktor-faktor ini atau yang lain, anda mungkin dimulakan ubat Aspirin dengan dos yang rendah untuk mengurangkan risiko mendapat pra-eklampsia.
Foto Kredit: momjunction.com
Pemeriksaan ultrasound tambahan
BMI yang melebihi 30 boleh menganggu perkembangan bayi dalam rahim, maka anda perlu pemeriksaan ultrasound tambahan. Anda juga mungkin memerlukan scan tambahan kerana terdapat kesukaran untuk memeriksa bayi anda berkembang dengan sepatutnya.

*Artikel ini ditulis oleh Dr. Muhammad Izzat Abdul Razak, MBBS (Universiti Malaya), Registrar Obstetrik & Ginekologi (Perbidanan & Sakit Puan) yang berkhidmat di salah sebuah hospital di Selangor. Ianya pertama kali diterbitkan di Malaysian Medical Gazette melalui pautan http://www.mmgazette.com/berat-badan-ketika-hamil-berpantang-dr-muhammad-izzat/ dan diterbitkan semula atas kebenaran beliau.